text:
२१ दिसम्बर २०२० । मैथिली जिन्दाबाद!!
अमेरिका मे रहनिहार मैथिलीभाषी द्वारा विद्यापति स्मृति समारोह – चिरकाल धरि सन्दर्भ मे राखय योग्य सफल कार्यक्रम लेल मैथिली जिन्दाबाद केर तरफ सँ बधाई संग प्रस्तुत अछि सम्पूर्ण रिपोर्टः
एन्टा – एसोसिएशन अफ नेपाली तराईयन इन अमेरिका – अमेरिका मे नेपालक तराईवासी लोकनिक संगठन द्वारा काल्हि २० दिसम्बर २०२० केँ सन्ध्याकाल पौने ८ बजे केर निर्धारित समय सँ लगभग ४ घन्टा धरि जूम प्रविधि केर मीटिंग पर दर्जनों कलाकार एवं विद्वान् साहित्यकार, सामाजिक अभियन्ता आ वक्ता लोकनिक संग आयोजित भेल। एहि आयोजन मे विद्यापति केर साहित्यिक एवं सांस्कृतिक योगदान संग-संग वर्तमान समाज लेल प्रासंगिकता-उपयोगिता आदि पर विहंगम विमर्श प्रस्तुत कयल गेल छल। मैथिली भाषा एवं मैथिल पहिचान मे कतेको तरहक विसंगति आ जनमानस मे पसरल शंका-आशंका, शिक्षा मे मैथिलीक अवस्था, जातीय समन्वयक स्थान पर दिन ब दिन बढि रहल वैमनस्यता, राजनीतिक परिस्थिति आ आगामी जनगणना २०७८ विसं साल केर समय मातृभाषाक प्रविष्टिक मादे विद्वान् विचारक लोकनि अपन-अपन विचार रखलनि।
एहि आयोजनक अध्यक्षता वरिष्ठ साहित्यकार व अभियन्ता रामभरोस कापड़ि भ्रमर द्वारा कयल गेल छल। तहिना एहि गरिमामयी समारोहक संचालन एन्टा केर स्पोक्सपर्सन (प्रवक्ता) मोहन यादव कएने रहथि। कंचन यादव द्वारा भैरवि वन्दना सँ कार्यक्रम शुरू कयल गेल छल, तहिना संचालक मोहन यादव एहि कार्यक्रमक उद्देश्य मैथिली भाषाक वर्तमान आ उत्थान संग-संग मिथिला-मैथिलीक समग्र विकास मात्र उद्देश्य रहबाक बात मोन पाड़ैत सहभागी लोकनिक विशिष्ट परिचय करबैत रहलाह। एहि कार्यक्रम मे डा. राजेन्द्र विमल, रामनारायण देव, डा. गोपाल ठाकुर, दिनेश यादव, प्रेम विदेह ललन, देवेन्द्र मिश्र, रोशन जनकपुरी, रामरिझन यादव, श्यामसुन्दर यादव पथिक व गुरुदेव कामत संग नवतुरियाक कइएक सुपरिचित कलाकार लोकनिक उपस्थिति छल। तहिना आयोजक संस्था एन्टा केर प्रेसिडेन्ट डा. इन्द्रदेव साहु, इमीडिएट पास्ट प्रेसिडेन्ट विजय सिंह, इन्टरनेशनल वाइस प्रेसिडेन्ट अनिल द्विवेदी, सह-सचिव डा. विन्देश्वर साह, सलाहकार डा. राम कृष्ण साह, आदि अनेकों गणमान्य विद्वान्-शुभचिन्तक आ मैथिली-मिथिला लेल निरन्तर महत्वपूर्ण कार्य अमेरिका व यूएन जेहेन विशिष्ट मंच सँ पूरा कयनिहार लोकनिक अभूतपूर्व सहभागिता छल। नेपाली संचारकर्म सँ जुड़ल परशुराम भंडारी, गुणराज लुइटेल सहित आरो महत्वपूर्ण पत्रकार लोकनि जुड़ल रहथि। ई कार्यक्रम ई-नेपलीज पेज द्वारा फेसबुक पर सेहो लाइव कयल गेल छल जाहि पर मैथिली जिन्दाबादक सम्पादक प्रवीण नारायण चौधरी प्रत्यक्ष दर्शक बनि सम्पूर्ण कार्यक्रमक ई रिपोर्ट तैयार करैत प्रस्तुत कयलनि अछि।
कार्यक्रम मे वक्तव्यक आरम्भ सभाध्यक्ष भ्रमर द्वारा विद्यापतिक जीवन, कृतित्व, व्यक्तित्व आ हुनकर साहित्यक खोज-अनुसंधान संग-संग भारत आ नेपाल केर विभिन्न स्थान पर हुनकर साहित्य पर आधुनिक समय मे लेखनी आदिक व्योरेवार चर्चा कयलनि। नेपाल मे विद्यापतिक १२ वर्षक कालखंड बितेबाक आर ताहि अवधि मे हुनका द्वारा कयल गेल कतेको रचना आ अन्य जीवनी प्रसंग पर सेहो ओ प्रकाश देलनि, एहि कालक्रम मे हुनकर रचना लिखनावली जाहि राज्य व्यवस्थाक संचालन पर लेखनी रहनि, दोसर श्रीमद्भागवत पर सेहो ओ नेपालहि मे लिखलनि – ई सब महत्वपूर्ण पाण्डुलिपि नेपालहि सँ प्राप्त हेबाक जिकिर सेहो ओ कयलनि। एखनहुँ विद्यापति कृत् १५०० सँ ऊपर विद्यापति भनितायुक्त लेखनी राष्ट्रीय संग्रहालय नेपालहि मे उपलब्ध अछि जे विभिन्न लिपि मे छैक सेहो जानकारी करौलनि। विद्यापति केँ आयुर्वेदक ज्ञान सेहो छन्हि ताहि सब पर स्वयं भ्रमर आ प्रसिद्ध पुरातत्वविद् तारानन्द मिश्र द्वारा शोधालेख सब लिखल जेबाक जनतब देलाह। मल्लाकालीन नेपाल मे मैथिलीक प्रभाव कियैक सर्वोपरि रहल ताहि मे सेहो विद्यापति व अन्य मैथिली साहित्यकारक योगदान हेबाक जानकारी करौलनि। नेपाल मे विद्यापतिक नाम सँ राष्ट्रीय पुरस्कार देल जा रहल अछि मैथिली भाषा-साहित्यक कार्य कयनिहार केँ सेहो अद्भुत बात भेल, भारत मे एखन धरि एहि तरहक कोनो पुरस्कार नहि अछि सेहो ओ बतेलाह। विद्यापतिक रचना मे सहज भाव सँ विभिन्न विधाक लेखनी हेबाक बात बतबैत ओ कहला जे विद्यापतिक प्रभाव ओहिना अमरता नहि प्राप्त कएने अछि बल्कि हुनकर योगदान कालजयी रचनाक माध्यम सँ आइयो सजीवता संग भेटि रहल अछि। ओ अपन संबोधन केँ समेटैत अन्त मे विभिन्न देश, विभिन्न प्रान्त मे सक्रिय मैथिलीभाषाभाषी सँ एहि तरहक आयोजन करैत चर्चा केँ गतिशील बनेबाक आह्वान सेहो कयलाह।
संचारकर्मी परशुराम भंडारी अपन शुभेच्छा रखैत महाकविक जीवन सँ जुड़ल विभिन्न पक्ष केर टिपोट तैयार करबाक लक्ष्य रहबाक बात कहैत कार्यक्रम सफलता लेल शुभकामना देलनि। तहिना संचारकर्मी आ मोरंग जिला सँ शुरुए सँ पत्रकारिता कयनिहार गुणराज लुइटेल द्वारा एहि आयोजन मे उपस्थित सम्पूर्ण गणमान्य विद्वान् ओ कलाकार लोकनिक स्वागत करैत कहला जे महाकवि विद्यापति कोनो सीमा मे बान्हयवला व्यक्तित्व नहि भऽ सभक साझा धरोहर थिकाह। हुनक रचनाशीलता आ ओकर वैशिष्ट्यक प्रभाव बादक कवि-रचनाकार जाहि मे आदिकवि भानुभक्त सहित भारतहु केर कतेको कवि लोकनि हुनकर शैली केँ अपनबैत साहित्य, संस्कृति आ समग्र सभ्यताक संरक्षण, संवर्धन आ प्रवर्धन कयलनि ताहि पर प्रकाश देलनि। ओ कहला जे विद्यापतिक सम्बन्ध मे सम्पूर्ण संसार आ नया पीढी धरि पहुँचेबाक जरूरत अछि।
सोनाली कर्ण द्वारा विद्यापति रचित गीत ‘मोरा रे अंगनमा चनन केर गछिया’ केर सुमधुर गान प्रस्तुत कयलीह। एहि आयोजनक एक खासियत ई रहल जे किछु वक्तव्यक बीच मे कलाकार लोकनिक प्रस्तुति लेल गेल आर बिना कोनो ताम-झाम केवल विद्यापतिक गीत सुमधुर कंठ सँ प्रस्तुति लेल गेल। शालिनी कर्ण दिल्ली (भारत) सँ सहभागी भेल छलीह। कलाकार लोकनि सेहो काफी आह्लादित छलथि अपन प्रस्तुति दय केँ। विद्वान् रामनारायण देव द्वारा नेपाल केर राजधानी काठमांडू सँ २०२३ विसं साल सँ मैथिली आ विद्यापतिक स्मृति आरम्भक इतिहास बतौलनि। मैथिली साहित्य परिषदक स्थापना आ मैथिली भाषा मे संचारकर्म आ मैथिली गतिविधिक नेपाल मे रहल समग्र स्वरूप पर सेहो ओ चर्चा कयलाह। श्री देव द्वारा नेपालक वर्तमान राष्ट्रीय पुस्तकालय मे उपलब्ध विद्यापतिक रचना सब पर आगाँ आरो शोध पर ध्यान देल जेबाक जरूरत पर जोर देलाह। विलक्षण शोधक संग प्रस्तुत होयबाक आदी विद्वान् इतिहासकार रामनारायण देव आरो कतेको रास सम्बन्धित लेख-प्रकाशन निरन्तरता मे रहबाक बोध करबैत एन्टाक आगामी कार्यक्रम मे विस्तार सँ वर्णन करबाक आश्वासन देलाह।
वरिष्ठ साहित्यकार, गीतकार, कवि आ विद्वान् चिन्तक डा. राजेन्द्र विमल महाकविक मूल्यांकन सहस्राब्दि मे विरले कोनो कवि केँ प्राप्त भेल ताहि तरहक ऊँचाई पर कहलनि। हुनकर रचनाधर्मिताक प्रभावक्षेत्र उड़ीसा, बंगाल, नेपाल आ मिथिला त स्वाभाविके रूप सँ रहल सेहो ओ बतेलनि। तदोपरान्त हुनकर काव्यशैली मे रहल विशिष्टता केँ विभिन्न दोहाक विश्लेषण करैत पटल पर रखलाह। ओ एक राजकवि रहितो जाहि तरहक देव केर आ लोक केर वर्णन अपन रचना सभ मे करैत छथि से सब अति अनुपम आ विशिष्ट अछि। मैथिल समाज केँ ऐक्यबद्ध करबाक लेल सेहो ओ प्रबल इच्छा अपन रचना सँ स्पष्ट रूपे रखलनि। देसिल वयना – मातृभाषाक महत्व पर हुनकर दृष्टि त जगविदित अछिये। सूरदास, तुलसीदास आदि जेहेन महाकवि पर सेहो विद्यापतिक प्रभाव देखल जाइछ। संगहि अन्तर्राष्ट्रीय मैथिल समाज केर स्थापना लेल, भाषाक उन्नयन लेल सेहो गम्भीरतापूर्वक विचार करैत एहि सब तरहक आयोजन बेसी सँ बेसी हुअय – यैह आह्वान आ विद्यापतिक रचनाक ‘सहज सुमति वर दिअ हे गोसाउनि’ केर शुभकामना दैत, शिव आ गंगाक पर्यन्त प्राप्ति विद्यापति समान सब केँ हो सेहो ओ कहलखिन। तीन तिरहुतिया तेरह पाक के छोड़ि दी, विखंडनकारी वृत्ति केँ छोड़ी, अपन भाषा वा संस्कृति सँ हीनताबोधक शिकार होयब छोड़ि, मिथिला शीर्षविन्दु पर पहुँचत से निस्तुकी अछि – एहेन महान भावना डा. विमल रखलथि।
तनुजा चौरसिया द्वारा ‘जग मे जतय पहिले उगय सुरूजदेव कोसी कमला बलान रे, ओहि धरती पर घर मोरे भैया विद्यापतिजी के गाम रे’ – किसलय कृष्णक एहि कालजयी रचना केँ गाबिकय समस्त दर्शक श्रोताक मन मोहि लेलनि। तहिना अंजली पटेल, संतोष साह, अंजू यादव, इन्दिरा कर्ण आ स्वयं गुरुदेव कामत केर कतेको रास गीत सब बीच-बीच मे परोसल गेल छल। संचालक मोहन यादव केर बेहतरीन संचालन सब वक्ता आ गायक-कलाकार द्वारा अपन सर्वोत्कृष्ट प्रदर्शन कयल गेल से कहय मे कोनो अतिश्योक्ति नहि होयत।
विद्वान् वक्ता रामरिझन यादव द्वारा नेपाल मे आगामी जनगणना जे २०७८ विसं साल केर वैसाख २५ गते सँ आरम्भ होइत जेठ ६ गते धरि चलबाक अछि ताहि मे मैथिली भाषाभाषी द्वारा अपन भाषा मैथिली लिखेबाक विषय पर विस्तार सँ सम्बोधन करैत कहल गेल जे चूँकि एहि देश मे नेपाली पछाति सब सँ अधिक बाजल जायवला भाषा मैथिली थिक, लेकिन किछु शासक वर्गक लोक जानि-बुझिकय मैथिली केँ कमजोर करबाक षड्यन्त्र कयल जा रहल अछि जाहि मे खुद मैथिली भाषी गोटेक अभियन्ता लोकनि केँ परिचालित कयल गेल अछि आर ई लोकनि समाज केँ बरगला रहल छथि। केकरो जातिक नाम पर फरक त केकरो अलग शैलीक बोली पर फराक करबाक एक तरहक कुचक्री अभियान चलाओल जा रहल अछि। एहि तरहक कुचक्र केँ तोड़िकय सब कियो एकजूट भावना सँ साविक समय सँ चलैत आबि रहल सम्पन्न आ समृद्ध भाषा मैथिली प्रति अपन स्वामित्व छोड़ि एम्हर-ओम्हर एकदम नहि भटकथि से जरूरी छैक। एहि लेल हमहुँ सब जतय-जतय भाषा, संस्कृति आ समाज लेल सक्रिय छी, से सब कियो अपना-अपना स्तर सँ लोक केँ सजग बनबैत जनगणना मे अपन मातृभाषा मैथिली प्रति सचेत रहिकय लिखायब नहि त फेर घुमा-फिराकय एक्के भाषा केँ मजबूत स्थिति बनल रहबाक मानसिकता पूर होयत, हम-अहाँ पाछू पड़ि जायब।
तहिना मैथिली भाषा-साहित्य मे अनेकों तरहक योगदान कयनिहार चर्चित अभियानी-साहित्यकार आ शिक्षाविद् देवेन्द्र मिश्र द्वारा मैथिली पठन-पाठन आ व्यवहार मे आबि रहल जनसमस्या सम्बन्धी विषय पर विज्ञ विचार रखलाह। संचालक मोहन यादव द्वारा कहल गेल विषय जे मैथिली लेखन मे काफी समस्या, पढइ मे सेहो समस्या – जखन कि बाजय लेल त सब अपन भाषा बजिते अछि – ताहि पर ओ कहलखिन जे एकर एक शब्द मे उत्तर छैक जे मैथिली केँ पढाई मे लागू नहि कयल गेलैक, यैह कारण लोक केँ समस्या होइत छैक। संसारक कोनो भाषा जेकर पढाइ नहि करायल जाइत छैक तेकरा पढय आ लिखय मे समस्या होइते छैक। एकर कय टा उदाहरण देलखिन ओ। दक्षिण भारत मे साधारण अनपढ टैक्सी ड्राइवर सेहो अंग्रेजी बाजि लैत छैक, मुदा चूँकि ओ पढाइ नहि कएने छैक तेँ ओकरा सँ अंग्रेजी लिखल आ पढल नहि होइत छैक। ओ अपनहु सँ नेपाली मे बच्चा मे कयल पढाइ ‘पापा ल्याए सोली’ केर अर्थ आइ धरि नहि बुझि पेबाक बात कहला जखन कि ‘कुखरी काँ’ ककहरा नेपाली मे पढिते समय मे कंठस्थ कय लेबाक तर्क सेहो ओ देलाह। अर्थात् मैथिली जा धरि विधिवत् कक्षा (विद्यालय) मे पढाइ नहि हेतैक ता धरि एकरा पढय-लिखय मे लोक केँ समस्या हेब्बे करतैक। तदोपरान्त ओ मैथिली विरूद्ध लोक मे भ्रम आ टूटबाक षड्यन्त्र केर शिकार होयब कहलनि। काफी रास तर्कपूर्ण उदाहरणक संग बोली आ भाषा बीच केना तुलनात्मक ढंग सँ समीक्षा हेबाक चाही ताहि प्रति समाज मे सचेतनाक कमी केर विन्दु पर सभाक ध्यानाकर्षण करौलनि।
भाषा विज्ञान अनुसार कोनो भाषा निर्धारित कयल जाइत छैक, तेँ मैथिलीक बोली सब केँ आन-आन भाषाक नाम देनाय ई भाषा विज्ञान केर दृष्टि सँ नहि बल्कि षड्यन्त्रक कारण मात्र भऽ रहल अछि। महाकवि विद्यापतिक सम्बन्ध मे सेहो ओ सब सँ पहिल आन्दोलनकारी कहैत संस्कृत सँ अपन जन-जन द्वारा बाजल जायवला बोलीरूपी भाषा मे साहित्यिक काज केँ गतिशील बनौलनि ई सब तथ्य सोझाँ रखलनि। आइ समाज मे विद्यापतिक साहित्यक औचित्य सँ परिचित हेबाक जरूरत सेहो ओ इंगित कयलनि। मैथिली पर लगायल जा रहल आरोप जे ई आभिजात्य वर्गक भाषा थिक तेकरा ओ विद्यापतिक रचना मे प्रयुक्त शब्द आ बोल केँ रखैत ई सिद्ध कयलनि जे मैथिली वास्तव मे केकर भाषा थिक – आरोप कतेक निराधार अछि से स्वतः सिद्ध होइत अछि आ देखबैत अछि जे षड्यन्त्रकारी केवल हमरा सब केँ कमजोर करबाक लेल एहि तरहक भ्रम पसारि रहल अछि। एहि भ्रम केँ तोड़बाक जरूरत अछि। सब केँ एकजुट बनबाक जरूरी अछि। मैथिलीक पढाइ होयब बहुत आवश्यक अछि। ताहि लेल ओ आह्वान कयलनि। विदित हो जे देवेन्द्र मिश्र मैथिली मे नेपालक बोली-शैली आ ध्वनि विज्ञान आदिक आधार पर एकटा व्याकरण सेहो लिखबाक क्रम मे छथि ताहि पर सेहो चर्चा भेल। पुनः संचालक मोहन यादव द्वारा कयल गेल गहींर अनुसन्धान-अध्ययन सँ वक्ता-संचालक बीच नीक तुकबन्दीक प्रस्तुति एहि कार्यक्रमक सफलता मे चारि चाँद लगबैत बुझायल। वक्ता मिश्र व्याकरणक विभिन्न कृति आ विद्वान् लोकनिक चर्चा करैत अपन काजक संछिप्त व्योरा रखलाह। व्याकरण लोक केँ जहिना बजैत छैक तेकरा लिखतैक कोना – पढतैक कोना, यैह सिखबैत छैक आर से हमर व्याकरण लोक केँ सामग्री आ शिक्षा जुटेतैक – ईहो भाव श्री मिश्र एहि कार्यक्रम मे रखलाह।
जनकपुर सँ सहभागी विद्वान् साहित्यकार आ विचारक वर्गक चर्चित विद्वान् रोशन जनकपुरी सेहो अपन विचार रखलाह आर विद्यापतिक देवत्वीकरण करबाक बदला हुनक योगदान सँ समाज केँ बेसी सँ बेसी लाभ उठेबाक विषय पर प्रकाश देलनि। विद्यापतिक पदावली मात्र पर हुनक महिमामंडन उचित नहि बल्कि हुनकर समग्र योगदान केर वर्तमान प्रासंगिकता आ मानव समाज लेल कि सन्देश सब अछि ताहि सम्बन्ध लोक केँ आरो जानब-बुझब आ जीवन मे अनुकरण करब आवश्यक अछि। विद्यापति केँ आजुक सन्दर्भ मुताबिक – वर्तमान समकालीनता मे बुझला सँ समाजक पैघ हित हेतैक ओ विचार रखलन्हि। तहिना प्रदेश नम्बर २ मे भाषाक स्थिति पर रामरिझन यादव द्वारा सत्तादल नेपाल कम्युनिष्ट पार्टी पर लगायल गेल आरोप केँ हुनकहु दल जनता समाजवादी पार्टी द्वारा मगही केँ सहयोग करबाक स्थिति स्पष्ट कयलनि। हुनकर तर्क मुताबिक मैथिलीक अपनहि अन्तर्विरोधक कारण आ मैथिली मे लिखल जा रहल लेख-रचना व शैली अथवा उपलब्ध लेख्य सामग्री मे सभक बोली केँ आ सहज शैली केँ लागू नहि कयल जेबाक कारण ‘मगही’ वा अन्य बोली सब अपन स्थान ताकि रहलैक अछि। एहि सब समस्या केँ दूर करबाक लेल कोनो स्पष्ट रूपरेखा त नहि लेकिन थोड़-बहुत उपाय पर सेहो ओ चर्चा कयलाह। मैथिलीक संख्या आगामी जनगणना मे घटि जेबाक स्थिति छैक आर से चिन्ताजनक छैक, ताहि लेल सब कियो आरो बेसी सजग बनिकय समाजक लोक केँ जागृत करी से आवश्यकता पर ओ जोर देलनि।
पुनः गुरुदेव कामत समान दिग्गज गायक आ शास्त्रीय संगीतक पुरोधा ज्ञाता द्वारा एकटा सुन्दर जनचेतनामूलक गीत केर प्रस्तुति भेल जाहि मे मिथिलाक वास्तविक स्वरूप आ समस्त जन-जन मे एकजुटताक आह्वान निहित छल, एकर सराहना सब कियो कयलन्हि।
विद्यापति पुरस्कार कोष केर सदस्या श्रीमती आभासेतु सिंह द्वारा वक्तव्य रखैत कहल गेल जे मिथिला आ मैथिली सँ प्रेमक कारण स्वास्थ्य अवस्था नीक नहियो रहैत एहि कार्यक्रम मे जुड़लीह, संगहि ओ अमेरिका सँ कयल जा रहल एहि प्रयास केर सराहना कयलीह। मैथिली भाषा पर जाहि तरहक राजनीति कयल जा रहल अछि तेकरा तोड़ि आयोजक लोकनि अपन भाषा स्थापित करबाक लेल कोन तरहें आन्दोलनरत छथि, ताहि लेल ई सब कार्यक्रम नीक परिणाम आनत, ओ उद्गार व्यक्त कयलीह। महाकवि विद्यापतिक जन्मस्थल पर खूब चर्चा होइछ लेकिन हुनकर समाधि स्थल पर कम चर्चा होइछ, तेँ ओहि पर ओ अपन विचार रखलीह। ओ कहली जे विद्यापति अपन उगना केँ तकैत-तकैक भारतक बिहार केर समस्तीपुर जिलाक वाजितपुर पहुँचि जाइत छथि, ओतय एकटा मन्दिर छलैक, ओ ओत्तहि बैसि जाइत छथि आर ओतय सँ १२ किलोमीटर मात्र गंगाजी छथिन आर हमर जन्म एहि स्थान पर भेल अछि – ताहि सँ हम बहुत भाग्यशाली छी। विद्यापति कोष केर स्थापना केँ सराहना करैत ओ एकर विधान नेपाली मे होयबाक विषय उठेलीह आ कहली जे विधान मे एकर कामकाज सेहो नेपाली भाषा मे करबाक विन्दु पर एतराज जतेलीह आ स्वयं एहि लेल प्रयासरत रहबाक बात कहली। मैथिली भाषा पर राजनीति नहि कय भाषा लेल राजनीति कयल जेबाक आवश्यकता पर सेहो ओ प्रकाश देलथि। पार्टीगत आधार पर भाषा के राजनीति नहि कय सब दल भाषा लेल एकजुट भऽ भाषा केँ बढेबाक लेल आगू आबथि आ प्रदेश २ तथा प्रदेश १ मे राजभाषाक रूप मे मैथिली केँ स्थापित करबाक आह्वान कयलीह। ई काज सब दल मिलियेकय राजनीतिक आन्दोलन करत तखनहि संभव अछि ओ स्पष्ट धारणा रखलीह।
पुनः साहित्याकार, पत्रकार, अनुसन्धानकर्ता आ मैथिली-मिथिला वास्ते अभियान संचालक दिग्गज स्रष्टा दिनेश यादव द्वारा एन्टा केँ एहि तरहक आयोजन लेल आ हुनका विद्यापति पर अपन विचार रखबाक लेल धन्यवाद देलनि। अपन परिचय दैत अध्ययन-अनुसन्धान संग साहित्यिक रचना करबाक रूप मे मैथिली लेल हिन्दी पछाति काज करबाक बात बतेलाह। ओ अपन अध्ययनक आधार पर संचालक मोहन यादवक प्रश्नक उत्तर दैत अपन विचार रखलाह। महाकवि विद्यापति द्वारा तत्कालीन अवहट्ट भाषा मे रचना करबाक कारण हुनकर विरोध आ बहिष्कारक अवस्था सेहो बनबाक आख्यान रखलथि। आधुनिक युग मे विद्यापति केँ वस्तुवादी दृष्टि सँ बुझबाक काज कयल जा रहल छैक ताहि पर सभाक ध्यानाकर्षण करैत मैथिली भाषाक समकालीन साहित्यकार लोकनि केँ विद्यापति प्रति सजग बनिकय लेखन लेल आह्वान कयलनि। ओ कहला जे विद्यापति पर लिखल साहित्य सब एक्के टा धारा पर आधारित अछि, वैज्ञानिक दृष्टिकोण आ विषय वस्तु केँ समेटिकय इतिहास लिखबाक जरूरत पर ओ बल देलनि। केवल ओढन, पहिरन, जीवनशैली आदिक बात मात्र करब आ हुनकर आजीवन योगदान केँ समाजक सब वर्ग आ व्यक्ति केँ रूचि प्रदान करयवला दृष्टिकोण सँ प्रकाश नहि पाड़ब, ई गलत अछि ओ कहला।
विद्यापति ऊपर कार्य करबाक समय एकल जातीय वर्चस्व आ स्वयं विद्यापति केँ जातीय पहिचानक सीमा सँ बान्हब, ई सब नहि हेबाक चाही। बल्कि सब केँ जोड़बाक आ सब केँ एहि लेल गर्वबोध होयबाक दिशा मे ओ सभाक ध्यानाकर्षण कयलनि। काव्य साहित्य मे विद्यापति सँ पहिने सेहो कतेको सृजनकर्मी भेलाह जिनकर विषय मे मिथिला मे श्रव्य-साहित्य उपलब्ध भेटैछ, लेकिन ओ सब अब्राह्मण होयबाक कारण हुनका सभक सम्बन्ध मे कम लिखल-पढल जेबाक सवाल पर सेहो ओ ध्यान आकृष्ट कयलथि। ओ खुसरो केर उदाहरण दैत हुनक रचना मैथिली सँ अत्यधिक मेल खेबाक तर्क देलनि लेकिन मैथिली साहित्य मे लेख्य सामग्री मे हुनकर चर्चा कम भेल से कहैत ‘ई नहि होबाक चाही’ केर मनोबोध प्रकट कयलनि। देखल जाय तँ दिनेश यादवक उक्ति सँ ‘ई नहि होबाक चाही’ केर शीर्षक मे मैथिली लेल ध्येय कतेको विन्दु प्राप्त होइछ जाहि पर मैथिली सरोकारवाला आ लेखक-सर्जक, सामाजिक चिन्तक आदि केँ ध्यान देनाय आवश्यक छन्हि। अन्त मे ओ कहला जे विद्यापतिक ‘देसिल वयना सब जन मिट्ठा, तेँ तैसओं जंपओं अवहट्ठा’ मे अवहट्ट पर लोकक कम ध्यान गेनाय सेहो नहि होबक चाही आ आमजन द्वारा प्रयुक्त बोली-भाषा व अपभ्रंश केँ सम्मान दैत मूलधाराक साहित्य मे समेटब जरूरी छैक। भाषा-साहित्य आ काव्यक उद्देश्य जन-जन केँ जोड़बाक होबक चाही, एहि पर सभक ध्यान जाय से पुनः-पुनः ओ अपील कयलनि।
कार्यक्रम मे एन्टा प्रेसिडेन्ट डा. इन्द्रदेव साहु संग एन्टाक एडवाइजरी कमिटीक डा. रामकृष्ण साह, डा. मृगेन्द्र व अन्य विशिष्ट व्यक्तित्व सब सेहो उपस्थित छलाह जे वक्ता लोकनिक वक्तव्य सुनिकय बहुत रास स्थिति स्पष्ट हेबाक प्रतिक्रिया दैत रहलाह। संगहि हुनका लोकनि द्वारा अमेरिका, यूएन आ आरहु विभिन्न क्षेत्र मे निज भाषा मैथिली लेल कयल जा रहल प्रयास केर सम्बन्ध मे सेहो प्रकाश दैत रहल छलाह। डा. इन्द्रदेव साहु द्वारा संचालक मोहनजी प्रति आभारक शब्द रखैत कार्यक्रम मे सहभागी एक सँ बढिकय एक स्रष्टा सभक उपस्थिति प्रति आभारक शब्द सेहो राखल गेल। एन्टा द्वारा आयोजित महाकवि कोकिल विद्यापति समारोह काफी दूरगामी हेबाक भाव रखलथि। ई कार्यक्रम विश्व भरि मे करोड़ों मैथिलीभाषी धरि विभिन्न मीडिया माध्यम सँ पहुँचबाक आ एकर दूरगामी लाभ भेटबाक अपेक्षा रखलथि। आगामी समय मे एन्टा केँ नीक मार्गदर्शन भेटत आर आपसी विमर्श सँ भविष्यक योजना विकासक संग क्रियान्वयन मे सेहो उल्लेख्य सहयोग करत ओ वचनबद्धता प्रकट कयलाह। मैथिली जिन्दाबाद सँ बातचीत मे पूर्व अध्यक्ष विजय सिंह ईहो जनतब करौने छलाह जे एन्टा निरन्तर अपन भाषा केँ वैश्विक परिवेश मे चिन्हेबाक संग साहित्यक प्रचार-प्रसार लेल प्रकाशन आ अनुवाद जेहेन महत्वपूर्ण कार्य सेहो करैत अछि। विदित हो जे श्री सिंह केर अध्यक्षकाल मे महाकवि विद्यापतिक रचना ‘पुरुषपरीक्षा’ केर नेपाली भाषा मे अनुवाद आ प्रकाशन कयल गेल छल।
मैथिली साहित्यकार सभाक सभापाल आ विद्वान् – कवि – साहित्यकार – शिक्षाविद् प्रेम विदेह ललन सेहो जनकपुर सँ एहि कार्यक्रम मे सहभागिता देलथि। ओ आशुकविक रूप मे कार्यक्रम पर आधारित अपन तत्काल तैयार कयल कविताक वाचन कयलथि। आकाशीय मंच पर उपस्थित जे नाम – सब केँ हमर प्रणाम कहि ओ अपन शब्द-भाव-उद्गार महाकवि विद्यापतिक संग-संग आयोजक संस्था एन्टा पर सेहो आभारक शब्द रखलथि। करीब-करीब ३ दशक सँ मैथिली भाषा-साहित्य लेल सेवारत हेबाक बात आ ९ वर्ष सँ संचालित अपन संस्थाक सम्बन्ध मे जानकारी करबैत ओकर विधान मैथिली मे लड़िकय लेबाक बात कहला आ आइयो धरि औडिट रिपोर्ट मैथिली मे रखबाक प्रतिबद्धता पर बात कहलथि। पाठ्यक्रम मे सरल भाषाक प्रयोग पर शिक्षाविद् लोकनिक देल गेल सुझाव पर विज्ञ समिति द्वारा मान्यता नहि देबाक विडंबना आ एकर आवश्यकता रहबाक विन्दु पर सभा केँ जानकारी करौलनि।
एन्टा एडवाइजर डा. रामकृष्ण साह ‘अहाँक इच्छा हेतैक त सब किछु भऽ जायत, नहि इच्छा होयत त किछु नहि होयत’ एहि भावना केँ रखैत अपन एक कृति मैथिली मे ३० वर्ष पूर्व ‘पोषण’ नाम सँ करबाक आर ताहि पर गैर-मैथिलक समर्थनक बावजूद अपनहि मैथिली स्वजन द्वारा विरोधक बात मोन पाड़लथि, ओ कहलथि जे मैथिली पाछू पड़बाक कारण गैर-मैथिल नहि बल्कि स्वयं हम सब मैथिले छी। अपन सोचबाक सामर्थ्य केँ वृहत् बनेबाक आ विश्व परिवेशक गति संग डेग मिलेबाक जरूरत पर ओ बल देलनि। संगहि यूएन स्तर पर मैथिली मे कार्यक्रम करबाक अपन योजना आ बुद्धा टेलिविजन व अन्यान्य उपक्रम पर प्रकाश देलनि। सब कियो मिलिकय एहि तरहें आगू बढबाक आवश्यकता पर जोर देलनि। मैथिलीभाषी मे रहल ईगो प्राब्लम आ पैसे केँ सबसँ बेसी महत्व देबाक कमजोरी सेहो ओ उजागर करैत जातीय आधारित ‘ई मैथिली हय’ – ‘ई मैथिली नय हय’ जेहेन झगड़ा आ आपसी फूट केर स्थिति समाप्त कय एकजुट बनिकय विकास आ समृद्धि दिश चली हम सब। डा. साह द्वारा स्वयं मुख्यमंत्री आ अन्य-अन्य स्तर पर अपन भाषा, संस्कृति आ समाज लेल कोन तरहें बढबाक योजना बनबितो अपनहि लोक सँ असहयोगक कारण पाछू पड़ल छी से स्थिति पर सभक ध्यानाकर्षण करैत “अपन मिथिला” नामक मंच सँ सब केँ जुड़बाक आ सब केँ अपन राय-सलाह देबाक आह्वान कयलनि। ओ कहलनि जे भले हम ब्राह्मण जेकाँ नहि बजैत होइ लेकिन हमहुँ मैथिली बजैत छी से हमरा गर्व अछि। ई कोनो जरूरी नहि जे सभक बोली एक रंगक हेतैक, बोलीक फर्क मे केकरो अलग-अलग भाषा बजबाक भाषाभाषी हेबाक बात बिल्कुल नहि करी। ओ इन्टरनेशनल बुद्धा टीवी आ ग्लोबल टीवी केर संचालक हेबाक नाते एहि पर आबि अपन कार्यक्रम रखबाक लेल सेहो आमजन आ कलाकार-विद्वान सब सँ अपील कयलनि। एहि लेल कोनो तरहक सहयोग किनको चाही ताहि लेल ओ उपलब्ध रहता से वचनबद्धता जनौलनि।
कार्यक्रमक अन्त मे सभाक अध्यक्षता कय रहला विद्वान्-स्रष्टा आ नेपाल प्रज्ञा प्रतिष्ठानक सदस्य प्राज्ञ राम भरोस कापड़ि भ्रमर मैथिली आ मिथिला पर राखल गेल विभिन्न वक्ताक विचार पर अपन नीक समीक्षा रखैत सभा केँ दोबारा संबोधन कयलनि। कार्यक्रमक उपलब्धि केँ डकुमेन्टेड करबाक लेल प्रकाशन पर जोर दैत ओ कहलनि जे साल मे कम सँ कम एकटा स्मारिकाक प्रकाशन जरूर कयल जाय, एकटा पुरस्कार सेहो मैथिली भाषा-साहित्य या समाज आदि लेल योगदान देनिहार केँ सालाना जरूर देल जाय जाहि सँ भविष्य मे आरो लोक केँ कार्य करबाक प्रेरणा भेटतनि आर तेसर जे विद्यापतिक संगहि हुनका सँ पूर्वक रचनाकार आदिक चर्चा यथा डाक वचन व अन्य पर सेहो काज हो एकर प्रयास कयल जेबाक चाही। विद्यापति कोष केर विधान नेपाली मे कियैक भेलैक या एहि मे तत्कालीन अवस्था मे कि समस्या सब भेलैक ताहि पर प्रकाश दैत नेपाल मे नेपाली भाषा मात्र कामकाजी भाषा (सरकारी भाषा) हेबाक कारण बाध्यतावश विधान आ ओकर कामकाज नेपाली मे करबाक अवस्था रहबाक स्पष्टीकरण देलाह। डा. बाबूराम भट्टराई तत्कालीन नेपाल प्रधानमंत्री द्वारा मैथिली भाषाक विकास-संरक्षणार्थ प्रदत्त सरकारी राशि केँ व्यवस्थापन मे ताहि समय एहि तरहक स्थिति केना भेल तेकर निजी अनुभव ओ सुनौलनि। नेपाल सरकार केर संस्था हेबाक कारण ओतय आन भाषाक प्रयोग सम्भव नहि छल। विधान मे बहुत रास व्यवस्था नहियो रहला पर हाकिमक तजवीज सँ सेहो निर्णय होइत रहबाक उदाहरण ओ देलनि। पाठ्यक्रम केर सम्बन्ध मे कयल गेल चर्चाक मादे ओ बतेलाह जे नेपाल मे कक्षा १ सँ एमए धरि मैथिलीक पढाइ नेपाल मे उपलब्ध छैक, लेकिन हम मैथिलीभाषी स्वयं कतेक अपन भाषा पढबाक दिशा मे जागरुक छी ई आत्ममंथन करयवला बात थिकैक। ई विडंबना थिकैक आ हमरा सभक अपन कमजोरी थिक। सरकार द्वारा देल व्यवस्थाक बादहु हम-अहाँ एहि मामिला मे बहुत पाछाँ छी आर एहि पर सब कियो जागथि से ओ स्पष्ट कयलाह।
सभाध्यक्ष रामभरोस कापड़ि भ्रमर सरकारी कामकाजक भाषाक सम्बन्ध मे सेहो प्रदेश सरकार आ प्रदेशक प्रतिनिधिसभा मैथिलीक कारण निर्णय नहि कय रहल छथि ई आरोप लगबैत वास्तव मे कि हेबाक चाही से बुझाकय बतेलनि। संविधान आ तथ्यांक केर आधार पर प्रदेश २ मे मैथिली केँ सरकारी कामकाजक भाषा हेबाके चाही, लेकिन तैयो निर्णय नहि होयब दुखद अछि। भाषा आयोग सिफारिश करबाक मात्र भरोसा दैत अछि, आब कहिया करत एकर गारन्टी नेपाल मे करब मुश्किल अछि। भाषाक सरलीकरण पर सेहो कि दुविधा अछि, सुझाव देलाक बादहु एहि मे एखन धरि कोनो परिवर्तन नहि भऽ रहल अछि ताहू पर ओ सभा केँ जनतब सब देलनि। पाठ्यक्रमक सिद्धान्त जे बहुसंख्यक द्वारा बाजल जायवला भाषाक आधार पर सरलीकृत कयल जेबाक कुल ४ गोटेक समिति मे सरलीकरण कयल सामग्री देलाक बादो अन्ततोगत्वा वैह कयल गेलैक जे अधिकृत लोक केँ स्वयं करबाक छलैक। एहि बात पर श्री भ्रमर केर दावा रहनि जे एहि समिति मे हुनका रखितो सुझाव केर अनुकरण नहि जेबाक विषय पर मुकदमा तक करबाक प्रतिक्रिया देबय पड़लनि। स्पष्टतः मैथिलीभाषी केँ जानिकय कमजोर करबाक षड्यन्त्र ऊपरे सँ छैक एकरा बुझब आवश्यक छैक। आपसी विमति केँ सुलझबैत ओ कहलखिन जे व्यक्तिगत स्तर पर लोक मे दोष छैक लेकिन समष्टिगत रूप मे जातीयता वा अन्य कोनो तरहक विन्दु समस्या नहि थिकैक। श्री भ्रमर पूर्व वक्ता लोकनिक विशेष ध्यानाकर्षण करैत स्पष्ट कयलाह जे जातिवादक आधार पर कोनो समस्या वास्तव मे कतहु नहि अछि, ई एकटा भ्रम मात्र थिक। व्यक्तिगत ईर्ष्या आ द्वेष केर भावना निश्चित अपन-अपन अनुभव अनुसार लोक मे व्याप्त अछि, परञ्च समष्टिगत आधार पर मैथिली केँ पाछू करबाक ई कोनो मुद्दा नहि थिक। यथार्थतः सब मे अपन भाषा लेल भावना छैक। सब कियो एहि दिशा मे कार्य करैत अछि।
श्री भ्रमर द्वारा एन्टा आ समस्त आयोजक लोकनि लेल काफी रास सुझाव दैत अपन अध्यक्षीय संबोधन केँ राखल गेल छल जेकर सराहना सब कियो कयलनि। आगामी समय मे अमेरिका मे रहनिहार व्यक्तित्व लोकनि सेहो अपन विचार रखता आर दुइतर्फी अन्तर्क्रिया होइ से अपेक्षा रखलाह जाहि पर आयोजक संस्था एन्टा हुनका आश्वासन देलखिन जे आगाँ एहि तरहक आयोजन निश्चित कयल जायत।
संचालक मोहन यादव द्वारा बहुत गम्भीरता सँ एहि कार्यक्रमक संचालन भेल छल। ओ बेर-बेर छूटि रहल वक्ता श्यामसुन्दर यादव पथिक केँ हुनकर वक्तव्य ससमय नहि लय सकबाक लेल खेद सेहो जतेलनि। आगामी समय हुनकर वक्तव्य विशेष रूप सँ लेबाक भावना रखलथि। एन्टाक इन्टरनेशनल वाइस प्रेसिडेन्ट डा. अनिल द्विवेदी द्वारा सब वक्ता प्रति आभार व्यक्त कयल गेल छल। ओ अपन प्रतिक्रिया दैत कहलखिन जे आजुक कार्यक्रम हुनका काफी नीक लगलनि, एहि मे आयल विषय-वस्तु आ निजताक महत्व नहि केवल हुनके बल्कि एहि कार्यक्रम सँ जुड़ल समस्त श्रोता-दर्शक केँ प्रेरणा देने हेतनि से विश्वास जतेलनि। तदोपरान्त वरिष्ठ गायक गुरुदेव कामत पुनः विद्यापतिक एक सुमधुर रचना – चारि पहर राति रंगहि गँवाओल, अब कहु भेल भिनसार’ केर भावपूर्ण प्रस्तुति दैत समस्त श्रोता केँ मंत्रमुग्ध आ विभोर कय देने छलाह। पुनः आयोजक संस्थाक अध्यक्ष डा. इन्द्रदेव साहु द्वारा संस्थाक जिम्मेदारी आत्मसात करैत आजुक समारोह मे आयल भिन्न-भिन्न विषय अनुसार संस्थाक आन्तरिक बैसार मे मंथन करैत सुझाव अनुरूप कार्यक्रम योजना व क्रियान्वयन केर कार्य निश्चित रूप सँ कयल जेबाक आश्वासन देलनि। संगहि सब केँ एहि आयोजनक सफलता लेल धन्यवाद आ आभार व्यक्त करैत नेपाल मे आगामी समय मे पोलिटिकल इनस्टैबिलिटी प्रति सजग रहिकय सब कियो मिलिकय आगू बढबाक आह्वान कयलनि। समाजक विकास केर सूत्र एकजुटता मात्र होइत छैक से सन्देशक संग अध्यक्ष – आयोजक अपन धन्यवादक शब्द रखलथि। संचालक मोहनजी सेहो अन्त मे कवि सम्मेलन केँ मासिक व अर्ध-मासिक स्तर पर संचालित करबाक लेल आ समय-समय पर आरो-आरो विषय सब पर सेमिनार (वेबिनार) करबाक वचन दैत कार्यक्रम केर समापनक घोषणा कयलथि।
मैथिली जिन्दाबाद केर सम्पादक (प्रवीण नारायण चौधरी) एहि कार्यक्रम केँ पूरा देखलथि आर एकरा डकुमेन्ट फौर्म मे चिरकाल धरि संरक्षित रखबाक लेल एक-एक वक्ता आ प्रस्तोताक लगभग सब बात केँ समेटबाक प्रयास करैत ई समाचार प्रस्तुत कयलनि अछि। एहि मे यदि किनको कोनो बात छूटि गेल होयत ओकरो बाद मे जोड़िकय समुचित स्मारिका मे ई लेख स्थान पाओत से ओ आग्रह करैत छथि। निश्चित एहि तरहक आयोजनक बड पैघ महत्व छैक आर जातीय आधार पर चिन्तनक कोनो औचित्य आजुक युग मे नहि रहि गेल छैक से सब केँ मनन करय लेल ई सम्पूर्ण रिपोर्ट केँ बेर-बेर आ गम्भीरतापूर्वक पढबाक-गुनबाक आग्रह सेहो कयलनि अछि।


c: text/html

text:
– कृति नारायण झा।
“कखन हरब दुःख मोर हे भोलानाथ।दुखहि जनम लेल दुख हि गबाओल सुख सपनहुं नहिं भेल” महाकवि विद्यापति केर एहि लोकप्रिय रचना में भक्त द्वारा अपन करूण ब्यथा केर वर्णन एहि रूप सँ कयल गेल अछि जकरा सुनलाक बाद एक आम भक्त के अपन भगवान के प्रति संवेदना एवं विश्वास के पूर्णरूपेण परिलक्षित करैत अछि। भक्त के अपन ब्यथा एकमात्र अपन आराध्य देव सँ कहवाक लेल प्रेरित करैत अछि एकर सभ सँ पैघ कारण एकटा भक्त के अपन भगवान पर आस्था एवं विश्वास केर द्योतक मानल जा सकैत अछि। महाकवि विद्यापति केर रचना में भक्ति रस केर अतिरिक्त श्रृंगार रस के सेहो बहुत बेसी स्थान देल गेल अछि यथा “कामिनी करू स्नाने” आओर” कुंज भवन सँ निकसल रे रोकल गिरिधारी” इत्यादि जाहि में श्रृंगार रस के उपयोग करवा में महाकवि द्वारा कोनो कंजूसी नहिं कयल गेल अछि ।अपन आराध्य देव महादेव के अतिरिक्त भगवान श्री कृष्ण के सम्बोधित “माधव कते तोरा करब बङाई। उपमा तोहर करब ककरा हम कहितहुं अधिक लजाई” एहि रचना मे विद्यापति के भक्ति के समुद्र में एहन कोनो बस्तु देखाइत नहिं छैन्ह जाहि सँ ओ भगवान केर उपमा कय सकैथि। भक्ति रस के सम्बन्ध में त महाकवि केर लेखनी में जेना समुद्र में हिलकोर मारैत अछि सएह स्थिति दृष्टिगोचर होइत अछि। भक्ति रस में महादेव केर अतिरिक्त जगत जननी जगदम्बा केर विषय में बहुत बेसी रचना कयल गेल अछि यथा “जय जय भैरवि असुर भयावनी पशुपति भामिनि माया। सहज सुमति बर दियअ हे गोसाओनी अनुगति गति तुअ पाया” आओर “सिंह पर एक कमल राजित ताहि उपर भगवती” इत्यादि अनेकों सशक्त रचना महाकवि द्वारा कयल गेल अछि। आम मिथिला वासी के विद्यापति केर बारे में आम धारणा छैन्ह जे महाकवि महादेव केर खांटी भक्त छलाह मुदा ई सत्य नहिं अछि। परिस्थिति केर अनुकूल महाकवि अपन रचना करैत गेलाह। महादेव के नचारी शब्द अबितहिं विद्यापति के नाम अपनहि आप मुंह में आबि जाइत अछि अर्थात नचारी शब्द विद्यापति केर रचना के पर्यायवाची बनि गेल अछि। विरह वेदना केर रस महाकवि केर रचना में प्रचुर मात्रा में पाओल जाइत अछि। उगना जखन महाकवि के छोङि क कैलाश चलि गेल रहैथि तखन जंगले जंगल विक्षिप्त अवस्था में खसैत पङैत आ जंगल केर गाछ बृक्ष सँ पूछैत ओ रचना अद्वितीय अछि “उगना रे मोरा कतय गेलाह कतय गेलाह शिव किदहु भेलाह… जे मोरा कहता उगना उदेश तिनका देवैन हम कंगना संदेश”! भक्त आओर भगवान केर एहन सम्बन्ध विद्यापति केर अतिरिक्त आओर कोनो रचना में एतेक सशक्त रूप सँ प्रस्तुत नहिं कयल गेल अछि ।महादेव आओर उगना केर प्रसंग केर चर्चा मैथिली केर प्रख्यात एवं लव्ध प्रतिष्ठित विद्वान प्रोफेसर ईशनाथ झा केर लिखल” उगना “नाटक में अत्यंत सरल आओर मनभावन शैली में उल्लेखित कयल गेल अछि। एक दिस महाकवि विद्यापति केर बहुमुखी प्रतिभा आओर दोसर दिस प्रोफेसर ईशनाथ झा केर लिखवाक शैली एकटा अत्यन्त रोचकता केर वातावरण के आओर अधिक भक्तिमय बातावरण में परिणत कय दैत अछि। जय मिथिला जय मैथिली ।जय महादेव आ जय महाकवि विद्यापति 🙏🙏🙏

robotstxt: allowed

filter: keep


text:
राजविराज, २९ मई २०२२ । मैथिली जिन्दाबाद!!
नेपाल सङ्गीत तथा नाट्य प्रज्ञा प्रतिष्ठान बालुवाटार, काठमाण्डूद्वारा मिथिलाक परम्परागत सङ्गीत कला, वाद्य, वादन केन्द्रित कार्यक्रम सु-सम्पन्न भेल अछि। प्रतिष्ठानक ‘एक प्रदेश, एक परम्परा’ कार्यक्रम अन्तर्गत मधेश प्रदेशमे व्याप्त मिथिलाक परम्परागत सङ्गीत कला, वाद्य, वादन सम्बन्धी कार्यक्रम अइ जेठ १४ गते (शनि दिन) सप्तरी स्थित प्रसिद्ध शक्तिपीठ छिन्नमस्ता मन्दिर कात रहल गामपालिका सभागृहमे आयोजन भेल।
‘परम्परागत तथा शास्त्रीय सङ्गीत’ विभाग प्रमुख धीरेन्द्र प्रेमर्षिक अध्यक्षता, मधेश प्रदेशक अर्थ मन्त्री शैलेन्द्र साहक प्रमुख आतिथ्य, छिन्नमस्ता गामपालिकाक नव निर्वाचित अध्यक्ष विद्यानन्द चौधरी, मिलाफ नेपालक संस्थापक अध्यक्ष देवेन्द्र मिश्र आ मिलाफ नेपालक अध्यक्ष रमीला साहक विशिष्ट आतिथ्य रहल छल। वरही, विरपुरक कलाकारलोकनिद्वारा मिथिलाक लोकबाजा पिपही बजबैत कार्यक्रमक शुरूआत भेल छल। उक्त कार्यक्रममे मिथिलाक परम्परागत वाद्य, वादनक अवस्था, एकर लोप हएबाक वा भ’ रहल कारण आ समस्या, संरक्षण लेल कएल जाएवला प्रयास आ समाधान सम्बन्धी मिहि ढंगे देवेन्द्र मिश्रद्वारा कार्यपत्र प्रस्तुतीकरण कएल गेल। प्रसिद्ध हास्य-कलाकार एवं मिलाफ नेपाल सदस्य जीवछ दास आ मिलाफ नेपाल संस्थापक सदस्य शम्भू श्री टिप्पणीकर्ताक रूपमे भूमिका रहल छल। परम्परागत ढोल, रसनचौकी (पिपही), नकुवा, मृदङ्ग, डफरा, बौसली, भठिया-डिगड़ी, झुनझुना, झालि, ताशा इत्यादि वादन–प्रस्तुत भेल । छिन्नमस्ता १ विरपुरक कलाकारद्वय तिलेश्वर राम, झवर राम, जोगिन्द्र राम, वद्री राम, राजदेव राम, डम्बर राम, कपलेश्वर राम आ लखन रामद्वारा ‘डफरा-बौसली’ प्रस्तुति राखल गेल छल। छिन्नमस्ता ५ लोखरमक कलाकारद्वय देव नारायण साह, तेतर खत्वे, तुलसी खत्वे, विश्वेशवर खत्वे। वरिष लाल खत्वे आ झलेश्वर खत्वेद्वारा ‘भगैत गायन-वाद्यवादन’ प्रस्तुति राखल गेल छल। तहिना किसन राम, मनोज राम, इत्यादी १० गोटेक समूहद्वारा ‘रसनचौकी’ प्रस्तुत राखल गेल छल।
मिलाफक सह-सचिव तथा लोक गायक सुभाष विरपुरिया सम्पूर्ण प्रस्तुतिसबकेँ संयोजन कएन छलनि। प्रमुख अतिथि मन्त्री साह मधेश साहित्य-कला प्रतिष्ठानक काज आगाँ बढ़ल कहैत ‘एक प्रदेश, एक परम्परा’ अभियानके अपन आर्थिक वर्षक कार्य नितिमे समावेश कएल जएबाक प्रतिबद्धता व्यक्त कएलनि। नव निर्वाचित अध्यक्ष चौधरी अपन कार्यकालक पहिल कार्यक्रममे सहभागी भेलापर गौरवान्वित होइत समाजक विकृतिकेँ चित्रण करैत संस्कृति संरक्षण लेल प्रभावकारी एवं सृजनात्मक डेगसब उठाएब कहलनि। उक्त कार्यक्रममे छिन्नमस्ता गाउँपालिका सप्तरी आ मिथिला साहित्य-कला प्रतिष्ठान नेपाल (मिलाफ नेपाल ) राजविराजक स्थानिय व्यवस्थापन तथा सहकार्य रहल छल। सम्पूर्ण कार्यक्रमके संचालन मिलाफ नेपालक सचिव विद्यानन्द वेदर्दी कएने छलाह।


text:
नई दिल्ली। प्रधानमंत्री क अगुवाई मे भेल केंद्रीय मंत्रिमंडल क बैठक मे बिहार स जुड़ल अन्य पिछड़ा वर्ग क सूची मे अदरखी जाति कए सेहो शामिल करबाक निर्णय लेल गेल। गौरतलब अछि जे अदरखी जाति कए अन्य पिछड़ा वर्ग क सूची मे शामिल करबाक सिफारिश राष्ट्रीय पिछड़ा वर्ग आयोग केने छल।
एकर अलावा सरकार पहिल बेर छत्तीसगढ़ आ झारखंड मे अन्य पिछड़ा वर्ग क लेल केंद्रीय सूची जारी करबाक फैसला केलक अछि। एहि दूनू नव गठित राज्य क अलावा केंद्रीय सामाजिक न्याय आ अधिकारिता मंत्रालय हरियाणा, हिमाचल प्रदेश, कर्नाटक, राजस्थान आ केंद्र शासित प्रदेश दमन व दीव क अन्य पिछड़ा वर्ग संबंधी केंद्रीय सूची मे संशोधन क फैसला लेलक अछि। एहि फैसला क बाद संबंधित राज्य मे अन्य पिछड़ा वर्ग मे शामिल कईटा जाति कए केंद्र सरकार क नौकरी आ केंद्रीय शैक्षणिक संस्थान मे आरक्षण क लाभ भेट सकत।


text:
एहि बेर दिल्ली सं गाम जाए के क्रम मे पहिने गाम नहि गेलहुं. किछ दिन दरभंगा शहर मे रहय पड़ल. दरभंगा मे भगिनि के शादी छल ताही लेल सभ कोई... सभ रिश्तेदार दरभंगे आबि गेल छलखिन्ह. ओना त शादी सं पांच दिन पहिने पहुंचि गेल छलहुं तखनो सभ गोटे दरभंगे आबि गेल छलखिन्ह तखन हमहुं गाम केवटी जा क कि करतहुं. ओना गाम बेसि दूर नहि अछि शहर सं बस 16 किलोमीटर. सभ लोक के दरभंगा पहिनहि आबय के एकटा कारण ओहि बीच श्याया माई मंदिर मे नवाह यज्ञ के होनाए सेहो छल.
दरभंगा के राज कैंपस मे राज श्मशान मे स्थित मां रमेश्वरी श्यामा काली मंदिर मे पूजा-अर्चना... हवन... यज्ञ के संग नवाह यज्ञ 7 नवंबर के शुरू भेल छल. एहि दौरान लगातार जय श्यामा माई श्यामा माई श्यामा माई जयश्यामा माईनामधुन संकीर्तन चलैत रहल. नामधुन शुरू करय वाला मे काशीनाथ झा किरण... सुष्मा झा...ममताठाकुर...पारस पंकज...अनामिका जी संग कइटा कलाकार शामिल छलाह.
श्यामा माई के लेल होए वाला नवाह यज्ञ में दरभंगा... मधुबनी... सीतामढ़ी ...समस्तीपुर सं लsक नेपाल तक के लोक सभ पहुंचल छलखिन्ह. नवाह खूब धूमधाम सं भेल. एहि ठाम नौ दिन तक चौबीसों घंटा श्यामा माई के नामधुन के जाप होएत रहल. एहि दौरान लगातार हवन सेहो होएत रहल.
एहि् मंदिर पर आब सरकारी नियंत्रण अछि. सरकारी नियंत्रण मे ई तेसर नवाह यज्ञ छल. एहि मंदिर मे ई नवाह यज्ञ बीस साल सं बेसि सं भ रहल अछि.... तेइस साल सं. शुरू मे ई यज्ञ लोक सभ के कल्याण के लेल पांच साल धरि करय के संकल्प लेल गेल छल मुदा लोक सभ मे एकरा प्रति एतेक लगन... उत्साह... भक्ति कायम भ गेल जे ई आई धरि चलि रहल अछि. मां श्यामा न्यास समिति के ओर सं बनल आयोजन समिति एहि पूरा आयोजन के करौलक.
नवाह यज्ञ के दौरान चूंकि हमहुं दरभंगे मे छलहुं त एहन मौका हाथ सं केना जाए देतहुं. पहुंचलौ मंदिर. मंदिर मे भारी भीड़.
ठेलम-ठेल. जेम्हर जाउ ओम्हर भीड़े-भीड़. मंदिर के भीतर सं लs क बाहर तक. मुदा आयोजन समिति के लोक सभ के... मंदिर के भीड़ नियंत्रित करय वाला कार्यकर्ता सभ के देखि के लागल जे ओ भीड़ के आओर बढ़ाबय मे लागल छथि. हुनकर कोशिश ई नहि रहैन्हि जे लोक के कोनो असुविधा नहि होए... लोक नीक सं जल्दी-जल्दी दर्शन कs मंदिर परिसर सं बाहर चलि जाउथ... बल्कि ओ आओर एहन स्थिति पैदा करि रहल छलखिन्ह जेहि सं भीड़ एकहि ठाम अटकल रहल... धक्का-मुक्की होए... भगदड़ जका स्थिति पैदा होए. सभ किछ सिस्टमैटिक ढ़ंग से करय के जगह ओ सभ जबरन... ओहिना भीड़ बनौले छलाह.
एहिना हाल हमरा भंडारा... कुमारि भोजन... बटुक भोजन के दौरान सेहो देखय लेल मिलल... गेट के बाहर जतेक लोक के भोजन कराबय के छलन्हि करीब-करीब ओतबे लड़की सब ठाड़ छलीह ... मुदा गेट पर ठाड़ दू- तीन टा मुस्टंड टाएप के लोक सभ जबरदस्ती गेट के आधा सं बेसि बंद कs भीतर घुसय लेल भगदड़ टाएप के माहौल बना देलखिन्ह जेहि सं धक्का-मुक्की होए लागल
मेला मे एकटा चीज आओर देखय लेल मिलल जे जखन आयोजन समिति सं जुड़ल आ मंदिर सं जुड़ल कोनो प्रमुख लोक एम्हर- ओम्हर सं गुजरय छलखिन्ह त पांच-सात टा लोक हुनका एकदम सं राजा- महाराजा टाएप स्वागत करैत एक ठाम सं दोसर ठाम लs जाएत छलखिन्ह एहि क्रम मे ओ पांच-सातटा लोक मंदिर मे दर्शन करय लेल आएल लोक के धक्का देएत एकदम सं कात कs दैत छलखिन्ह... हुनका लेल पांच-सात फीट रास्ता बना दैत छलखिन्ह जेना कि लोक सभ सं सटला सं ओ छुआ जएथिन्ह. आजुक जमाना मे ई सभ देख अचरज सेहो भेल.
जे होए लोक सभ एहि ठाम होए वाला यज्ञ... हवन...नामधुन के खूब आनंद उठएलाह. मेला-ठेला सेहो खूब जमल रहय. दस तरहक झूला... खेल ... तमाशा... पचासों तरहक दोकान... मिठाई... लकड़ी के सामान... शिल्प... लोककला सं जुड़ल सामान...बच्चा सभ के लेल खिलौना... फैशन के सामान सं लs क झिल्ली... मुरही आओर जलेबी तक. सभ किछ मिल रहल छल. ओना एहिठाम होए वाला हवन... यज्ञ के भस्म...विभूति लेबय लेल सेहो भीड़ लागल रहल. गरीब लोक सभ मे साड़ी... कम्बल सेहो बांटल गेल.
नवाह के समापन दसम दिन यज्ञवेदी के पूर्णाहुति सं भेल. मंदिर के प्रधान पुजारी साढ़े ग्यारह बजे हवन मे आखिरी आहुति द आओर बारह बजि के बीस मिनट पर संकीर्तन के संग एहि क्रिया के सम्पन्न कएखिन्ह. एहि अवसर पर लोक सभ जोर–जोर सं श्यामा माई के जयघोष कएलखिन्ह. अगर कोनो साल नवाह यज्ञ के दौरान दरभंगा दिस रहि त देखय लेल जरूर जाउ. नीक लागत.


text:
दिन प्रतिदिन भारी संख्या मे मिथिला सँ मैथिलक पलायन भ' रहल अछि. ई पलायन सुखे नहि, अपितु दुखे! मिथिला मे उद्योग धंधाक अभाव अछि. एहि कारण सँ प्रतिवर्ष हजारक हजार संख्या मे लोक घर-द्वारि छोड़ि शहरक रुखि क' लैत छथि. ओ दिल्ली होइ कि मुंबई आकि देशक आओर कोनो कोन!
एहि बीच यादि अबैत अछि मिथिलाक पराती जाहि मे एकटा पत्नी अप्पन पति सँ आह्लादित स्वर मे गाबि क' कहैत छथिन - भोर भेलै हे पिया भिनुसरबा भेलै हे! उठू हे पिया पलंगिया तेजि कोइलिया बोलै हे!! संगहि यादि अबैत अछि दादा-दादीक पराती - कखन हरब दुःख मोर हे भोलानाथ...
मिथिला मे सम्पूर्ण कार्य परंपरागत अनुराग सँ सम्पादित होइत अछि. एहि ठाम जन्म सँ मरण धरिक सभ संस्कारक आ सभ पाबनि लेल गीत होइत अछि. जन्मक समय सोहर गीत - मिथिला कें कनक अटरिया जे चम चम चमकै रे, ललना रे ताहि बीच बबुआ जनम लेल महलिया उठे सोहर रे!
खेलौना गीत - भैया सुन्दर छथिन मोर, भौजी हमर गोर भेली हे, भौजी हे केलहुं अहाँ नीक सन काज जे बौआ बड्ड सुन्दर हे! बधैया गीत - कंगन लेब भौजी बौआ के बधाइ!
बच्चा'क तीन वर्ष उम्र मे मुण्डन संस्कार होइत अछि. एहि मे सभ विधिक गीतनाद अति सुहावन लगैत अछि. सभ पाबनि आ सभ संस्कार मे खास क' भगवतीक गोसाओनिक गीत - जय जय भैरबि असुर भयाओनि...सँ ल' क' आओर मांगलिक गीत - मरबा पर बैसल छथिन बरुआ भिखारी बनि क' आदि गीतनाद मंगलकारी होइत अछि. ई थिक मिथिलाक संस्कार!
हमरालोकनि अर्थाभावे दुनिया मे कतहु रही, परंच एहि संस्कार सँ विमुख नहि होइ. उपनयनक हजमाबला गीत मिथिलाक अलाबे कोनो राज्य आ देश मे नहि छैक. जेना गीत - हजमा रे नुहु नुहु कटिहें बौआ के केस रे, बौआ बड्ड दुलारू रे ना! ई सब गीत मिथिलाक दर्शन थिक, जाहि सँ विमुख भेनाइ हमरा लोकनि लेल उचित नहि होएत आ नहि भ' सकैत छी!
मिथिला मे विवाह संस्कार आ गीतक अलगे आनन्द छैक. आ गीत मे गौरीक तँ विशेष अछि! मिथिला मे कहल जाइत छैक जे विवाह सँ विधे भारी! परिछनक गीत, चुमाओन गीत, जेना -चुमा दियनु हे ललना के धीरे-धीरे. ओठंगर गीत - चारू दुल्हा आजु बनहेलनि हे...! दुल्हा कें बुद्धि आ ज्ञानक जाँच आ परीक्षण लेल पान खुआओल जाइत अछि. बर अगर परिछन कालक पान नहि खाइत छथि तँ हुनका बुद्धिमान साबित कएल जाइत छनि. कारण जे परिछन कालक पान मे कनिया के ऐंठ सुपारी रहैत छैक.
मिथिला मे सोहाओनक लेल अनेक प्रकारक गीत छैक, जाहि मे किछु गीत जाति वर्गक अनुसार छैक. जेना - झरनी गीत - हाँ ये जी केओ गेल बाजू बंद केओ गेल पटना, केओ गेलै देश कलकतबे जी. विवाह मे लाबा छिड़ियाबै कालक गीत सेहो आनंदकारी आ मांगलिक गीत छैक. गीत - चारू दुल्हा देत भावरिआ हे, कर सोहत सुपनि भ' ऊरिया हे. सभ पाबनिक आ सभ संस्कारक अलग-अलग गीत मिथिलाक संस्कृतिक दर्शन करबैत अछि.
दुनिया मे मिथिले एकटा एहन क्षेत्र अछि, जाहि ठाम गाइर पढ़बा मे गीतक प्रयोग कएल जाइत अछि. एहि लेल डहकन गीत अछि. जकरा सुनैत समधि रोमांचित होइत छथि. विवाहक समय मे बर कें एकटा विशेष परीक्षण लेल गीत गाओल जाइत छैक, जकरा परिछन कहल जाइत अछि. परिछनक एकटा विशेष उद्देश्य होइत छैक जे आजुक संभावित बर कतेक स्वस्थ छथि ताहि लेल हुनक नाक दबाओल जाइत अछि. जाहि संँ पता चलैत छैक जे बर के कोनो स्वांस सम्बन्धी बीमारी तँ नै!
भाषाविद ग्रियर्सन मैथिलीक प्रशंसा करैत लिखलनि - जखन दूटा मैथिलानी आपस मे कोनो रंजिशवश गारि पढ़ै छथिन तँ सूर्यदेव कें साक्षी बना क' अप्पन ह्रदयक व्यथा व्यक्त करैत छथि. आओर ओ दृश्य लगैत अछि जे कोरस मे गीत गाबि रहल छथि. एक पंक्ति याद अबैत अछि...हे उगलाहा नेने जइह...! शायद पलायन कें कारण ई विस्मरणीय क्षण कुण्ठित क' रहल अछि.
अखनो यादि आबि रहल अछि दादा-दादीक पराती, छोटकी काकीक आँचर मे दीया राखि तुलसी चौराक पूजन गीत, जकरा सांझुका गीत सेहो कहल जाइत अछि. कोना बिसरबैक लाल भैया, नुनु काका एवं हुनक टोलिक संध्या वंदन, भजन कीर्तन खूब यादि अबैत अछि. झालिक़ झनझनाहटि, हारमोनियमक कर्णप्रिये ध्वनि एवं ढोलकक थाप!
मिथिला अपना आप मे एकटा दर्शन अछि. ई एक गोट जीवनक शैली अछि, जाहि ठाम विपन्नता मे सम्पन्नताक परिचय देल जाइत अछि. जँ दुनिया मे ख़ुशीक विश्लेषण कएल जाए तँ मिथिला संस्कृतिक स्थान नम्बर वन रहत! हम कतहु रही, टोली बना क' रही आओर अप्पन संस्कृतिक रक्षा लेल अप्पन जीवनशैली सँ एकरा जोड़ने रही. एहि सँ मिथिला संस्कृति कें जीवनता प्रदान होएत संगहि विशेष अनुष्ठान जेना - विवाह, उपनयन, मुंडन आदि मे मिथिला पद्धतिक जरूर अनुकरण करी!
जाहिर अछि अप्पन रोजी-रोटी लेल मिथिला सँ बाहर रहनाइ शायद मज़बूरी अछि. आओर एहि मज़बूरी कें दूर केनाइ अपना हाथ मे तत्काल नहि अछि. परञ्च अपना संस्कृति कें बचेनाइ अपने हाथ मे अछि!
मिथिला संस्कृतिक प्रतीक अछि पाग. देश मे रही आकि विदेश, पाग हर घर मे होएबाक चाही. मिथिला क्षेत्रक बाहर पागक प्रयोग सँ कौतुहलता बढ़तैक. मिथिला संस्कृतिक प्रति आकर्षण हेतैक. नव पीढ़ी मे संचार हेतैक आओर एहि सँ मिथिला कें बल भेटतैक. जहिना गाम घर मे नओत -पेहान देल जाइत छैक ओहि परंपरा कें शहर मे सेहो चिर स्थायी बनाओल जेबाक चाही। अगिला बेर नओत मे नहि बिसरब हमरा!
भाषाविद ग्रियर्सन मैथिलीक प्रशंसा करैत लिखलनि - जखन दूटा मैथिलानी आपस मे कोनो रंजिशवश गारि पढ़ै छथिन तँ सूर्यदेव कें साक्षी बना क' अप्पन ह्रदयक व्यथा व्यक्त करैत छथि. आओर ओ दृश्य लगैत अछि जे कोरस मे गीत गाबि रहल छथि. एक पंक्ति याद अबैत अछि...हे उगलाहा नेने जइह...! शायद पलायन कें कारण ई विस्मरणीय क्षण कुण्ठित क' रहल अछि.
अखनो यादि आबि रहल अछि दादा-दादीक पराती, छोटकी काकीक आँचर मे दीया राखि तुलसी चौराक पूजन गीत, जकरा सांझुका गीत सेहो कहल जाइत अछि. कोना बिसरबैक लाल भैया, नुनु काका एवं हुनक टोलिक संध्या वंदन, भजन कीर्तन खूब यादि अबैत अछि. झालिक़ झनझनाहटि, हारमोनियमक कर्णप्रिये ध्वनि एवं ढोलकक थाप!
मिथिला अपना आप मे एकटा दर्शन अछि. ई एक गोट जीवनक शैली अछि, जाहि ठाम विपन्नता मे सम्पन्नताक परिचय देल जाइत अछि. जँ दुनिया मे ख़ुशीक विश्लेषण कएल जाए तँ मिथिला संस्कृतिक स्थान नम्बर वन रहत! हम कतहु रही, टोली बना क' रही आओर अप्पन संस्कृतिक रक्षा लेल अप्पन जीवनशैली सँ एकरा जोड़ने रही. एहि सँ मिथिला संस्कृति कें जीवनता प्रदान होएत संगहि विशेष अनुष्ठान जेना - विवाह, उपनयन, मुंडन आदि मे मिथिला पद्धतिक जरूर अनुकरण करी!
जाहिर अछि अप्पन रोजी-रोटी लेल मिथिला सँ बाहर रहनाइ शायद मज़बूरी अछि. आओर एहि मज़बूरी कें दूर केनाइ अपना हाथ मे तत्काल नहि अछि. परञ्च अपना संस्कृति कें बचेनाइ अपने हाथ मे अछि!
मिथिला संस्कृतिक प्रतीक अछि पाग. देश मे रही आकि विदेश, पाग हर घर मे होएबाक चाही. मिथिला क्षेत्रक बाहर पागक प्रयोग सँ कौतुहलता बढ़तैक. मिथिला संस्कृतिक प्रति आकर्षण हेतैक. नव पीढ़ी मे संचार हेतैक आओर एहि सँ मिथिला कें बल भेटतैक. जहिना गाम घर मे नओत -पेहान देल जाइत छैक ओहि परंपरा कें शहर मे सेहो चिर स्थायी बनाओल जेबाक चाही। अगिला बेर नओत मे नहि बिसरब हमरा!
Tags: आलेख


text:
नवका- पुरनका लेख सर्च करु...
वट सावित्री
पति के आयु के लेल करय जाए वाला लोक आस्था के पर्व वट सावित्री रवि दिन मनाएल गेल. एहि पावनि मे पति के रक्षा... आयु के लेल वट वृक्ष... बरगद के गाछ के पति मानि कs पूजल जाएत अछि. अपना दिस एकरा बरसाइत सेहो कहल जाएत अछि. विवाहित स्त्री... मां... बहिन सभ पूजा के थाल लs पंखा के संग वट वृक्ष के पास जाए छथिन्ह. वट वृक्ष के चारु कात रक्षा सूत्र बांधय छथिन्ह आओर पंखा सं हवा करय छथिन्ह. मानल जाएत अछि जे वट सावित्री के पूजा कएला सं सात जन्म धरि सुहागिन रहय के आशीष मिलैत अछि. पूजा के बाद सत्यवान आओर सावित्री के कथा सेहो सुनाएल जाएत अछि.
वट सावित्री के दिन नवविवाहिता सभ मे उत्साह देखते बनैत अछि. सोलहो श्रृंगार कs गाम घर से सभ मां... बहिन... भौजी... काकी सभ वट सावित्री लग पहुंचि पूजा करय छथीह. नव-नव कपड़ा लत्ता मे सभ किछ नव बुझाएत रहैत अछि. उपवास सेहो राखय छथीह. खएबो करय छथीह त बिना नून के...फीका... मिष्टान सभ...फल सभ. खीर बनाएल जाएत अछि. नवविवाहिता सभ के त सासुर सं पूरा भार-चंगैड़ा आबैत अछि. ओहि मे साड़ी आओर कपड़ा संग श्रृंगारके सामान सभ रहैत अछि. पूजा के सामान रहैत अछि. नीक घर मे गहना-गुड़िया सेहो आबैत अछि. सासुर के कपड़ा पहिन पूजा करय जाए छथिन्ह. रंगीन धाना के रक्षा सूत्र बांधि गाछ सं गला मिलि... प्रणाम करि घर आबि जाए छथिन्ह. कई ठाम जतय महिला सभ वट वृक्ष के पास नहिं जा पाबय छथिन्ह ओ गाछ के टहनी तोड़ि आंगन मे रोपी पूजा क लैत छथिन्ह. जेना दिल्ली सन टाउन मे छठ पार्क मे मना लेल जाएत अछि.
एहि पावनि मे गाम घर मे त नव विवाहिता के पति सेहो आबय छथिन्ह. पाहुन सभ लाल धोती... उज्जर रेशमी कुर्ता... लाल पाग पहिन पूजा के दौरान संग रहय छथिन्ह. पूजा के बाद फुलाएल चना... हलवा... फल प्रसाद मे देल जाएत अछि. महिला सभ अपन -अपन खोइंचा मे ई प्रसाद लs घर जाए छथिन्ह.
2 टिप्पणियां:


text:
२९ जुलाई २०१९. मैथिली जिन्दाबाद!!
१७म अन्तर्राष्ट्रीय मैथिली सम्मेलन, २२-२३ दिसम्बर, विराटनगर, नेपाल वास्ते दोसर वैसार सम्पन्न
२७ जुलाई २०१९ विराटनगर केर बखरी स्थित मैथिली स्टडी प्वाइन्ट मे १७म अन्तर्राष्ट्रीय मैथिली सम्मेलन जे आगामी २२-२३ दिसम्बर २०१९ में आयोजित होयबाक नियार अछि ताहि वास्ते अमैस केर अध्यक्ष डा. महेन्द्र नारायण राम केर अध्यक्षता मे एकटा महत्वपूर्ण बैसार सम्पन्न भेल। एहि अवसर पर उपस्थित अमैस केर संस्थापक अध्यक्ष डा. बैद्यनाथ चौधरी बैजू द्वारा अमैस केर इतिहास आ आयोजनक आवश्यकता व महत्ता पर प्रकाश देल गेल छल। तहिना अमैस कोषाध्यक्ष प्रो. जीवकान्त मिश्र आयोजनक स्वरूप आ सहभागिताक पूर्वकालिक आयोजन सभक समीक्षात्मक प्रतिवेदन प्रकाशित कयलनि। विराटनगर मे प्रस्तावित १७म अमैस केर संयोजक प्रवीण नारायण चौधरी द्वारा कार्यक्रमक प्रारूप आ आयोजकक जिम्मेदारी विषय पर प्रस्ताव विस्तृत रूप सँ बैसारक सभासद लोकनिक समक्ष राखल गेल।
एहि पर टिप्पणी दैत प्रो. ओम प्रकाश द्वारा अन्तर्राष्ट्रीय सम्मेलन सँ मिथिलाक महत्ता केँ दर्शेबाक निमित्त रामायण कालखंड, शंकराचार्य कालखंड, बुद्ध कालखंड, विद्यापति कालखंड एवं मैथिली शरण गुप्त कालखंड पर आधारित मिथिला केँ झाँकी केर माध्यम सँ दुनियाक सोझाँ राखय पर जोर देलनि। तहिना मैथिली साहित्यकार कर्ण संजय द्वारा मोरंग केर ऐतिहासिकता मे मैथिलीक सामर्थ्य आ एहि क्षेत्र केँ मानव बसोवास योग्य बनेबा मे योगदान केँ प्रदर्शन करबाक लेल विशेष परिचर्चा गोष्ठी आ विद्वानक कार्यपत्र रखबाक जरूरति पर जोर देलनि। कला-संस्कृति अभियन्ता प्रकाश प्रेमी एहि सम्मेलन सँ सगरो विश्व केर मैथिल समुदाय सँ कोनो एक विशेष दिन केँ अपन अस्मिता सँ जोड़िकय उत्सवक रूप मे मनेबाक घोषणा व आम अनुरोध जारी करबाक आग्रह कयलनि। तहिना कायस्थ समाज मोरंग केर अध्यक्ष अमलेश कर्ण द्वारा विराटनगरक मैथिलीभाषाभाषी केँ अपन भाषा आ वेशभुषा लेल ई अन्तर्राष्ट्रीय सम्मेलन एक अवसर बनैत एकजूटताक प्रदर्शन करबाक हिसाबे जुलूस-प्रदर्शन आयोजित भऽ सकय ताहि लेल प्रयास करबाक जरूरति पर जोर देलनि।
अपन विराटगढ परोपकार समाज केर अध्यक्षा वसुन्धरा झा द्वारा सम्मेलनक तार आम मैथिल समाजक निम्न तवका आ उपेक्षित समाज केँ आगाँ अनबाक दिशा मे कार्य करय ताहि लेल प्रयास करबाक विन्दु पर विचार देलनि। एहि परोपकार समाजक सचिव राजेश झा द्वारा कार्यक्रमक प्रारूप एहेन बनायल जाय जाहि सँ सब वर्ग आ समुदायक लोक केँ अपनत्वक भावना जागय आर ओ लोकनि एहि दुइ दिन केँ अपन कार्यक्रमक रूप मे लैत पूरा समय केना देता ताहि लेल प्रयास करबाक सुझाव देलनि।
विराटनगर आँखा अस्पताल केर प्रबन्धक पद पर कार्यरत वरिष्ठ मैथिली-मिथिला विभूति परमेश्वर कापड़िक जेठ बालक कुमार पृथु एहि सम्मेलन केँ ऐतिहासिक बनेबाक लेल आयोजन समिति मे जुड़ल प्रत्येक ऊर्जावान सदस्य केँ समर्पित भाव सँ काज करबाक लेल आह्वान कयलनि, संगहि एकर सफलता दूरगामी परिणाम दियए ताहि तरहक आयोजन करबाक लेल तन-मन-धन सँ सहयोग आ संग देबाक वचनबद्धता सेहो ओ प्रकट कयलनि।
प्रसिद्ध रेडियो उद्घोषिका राधा मंडल महिलाक सहभागिता मे सिर्फ चौका-बर्तन सँ ऊपर उठि हर क्षेत्र मे हिनका लोकनिक सहभागिता बढेबाक गारन्टी ई सम्मेलन करय जाहि सँ मिथिलानी सभक मोन मे बैसल हीनताबोध हँटतनि आर हुनका मे रहल योग्यता सेहो अन्तर्राष्ट्रीय मैथिल लोकनिक बीच उजागर होयबाक संभावना बढत।
महिला अभियन्ता आ राजनीतिक नेतृ प्रीति झा सेहो उच्च मनोबल संग ई कार्यक्रम हरेक मैथिलीभाषी केँ एकटा सार्थक सन्देश दियए ताहि पर विशेष ध्यान देल जाय तथा सब कियो आपस मे कंधा सँ कंधा जोड़िकय कार्य कयला पर सफलता भेटत से मूल मंत्र याद रखबाक ओ आग्रह केलनि।
मैथिली फिल्म अभिनेता सह विराटनगर केर वार्ड संख्या ६ केर अध्यक्ष विजय कामत कार्यक्रमक प्रारूप आ एकरा सफल करय लेल भेल जुटानी सँ प्रसन्नता भेटबाक जनतब दैत ई आयोजन निश्चित रूप सँ विराटनगर क्षेत्र मे मैथिलीभाषाभाषी सहित आनहु लेल एकटा नव इतिहास रचबाक बात कहल गेल। संगहि बजट २० लाख होयबाक विन्दु पर ओ कहलथि जे जँ मैथिलजन आपस मे एकजूट रहिकय काज करता त एहि महानगर मे एतेक अर्थ जुटायब कोनो पैघ बात नहि होयत।
मैथिली विकास अभियान केर अध्यक्ष पंकज वर्मा एहि आयोजन केँ एकटा चुनौतीक रूप मे बुझि एकरा कोना उत्तम सँ उत्तम ढंगे पूरा कय सकब ताहि पर प्रकाश देलनि। ओ स्पष्ट पाड़लनि जे सहयोगक स्रोत मे स्थानीय निकाय, प्रदेश सरकार आ केन्द्र सरकार केर रवैया मैथिली कार्यक्रम प्रति विगत मे बहुत बेसी उदार नहि देखल गेल अछि, तेँ ई एकटा समस्या बाद मे जे बनत से पहिनहि सँ सब कियो एकजूट भावना सँ प्रेशर ग्रुप बनाकय आर्थिक संयोजन करब तखनहि सफल भऽ सकब।
विराटनगर केर वरिष्ठ चिकित्सक सह मैथिली सेवा समितिक वरिष्ठ उपाध्यक्ष डा. योगेन्द्र प्रसाद यादव राखल गेल प्रारूप आ अनुमानित २० लाख टका केर बजट केर स्रोतक विषय मे जिज्ञासा रखलनि जाहि पर कार्यक्रम संयोजक प्रवीण नारायण चौधरी द्वारा अपेक्षित सहयोगी संस्था आ आयक स्रोत पर विस्तार सँ ब्रिफींग देलखिन। एहि समितिक महासचिव विपुलेन्द्र झा सेहो अनुमानित बजट, सहयोग व आय स्रोतक व्योरा तथा कार्यक्रम प्रारूप केर समर्थन करैत एहि लेल सभ कियो मिलिजुलि कार्य करब तखनहि ई महात्वाकांक्षी आयोजन सफल भऽ सकत कहलनि। मैथिली सेवा समिति केर अध्यक्ष डा. एस. एन. झा सँ मुख्य आयोजकक रूप मे यैह संस्था अगुवाई करबाक विन्दु पर कहल गेल जे संस्थाक विधान आ व्यवस्थापन सँ सम्मेलनक ध्येय आ संयोजन समय-समय पर मेल नहि खा सकैत अछि ताहि सँ मैथिली सेवा समिति सहित सब संस्था मिलिकय एक नव आयोजन समिति केर दर्ता करबैत ओहि नामक बैंक खाता खोलि सहयोगी निकाय सँ सेहो पत्राचार आ समस्त व्यवस्थापन करबाक जरूरति अछि। संगहि डा. झा वचनबद्धता प्रकट करैत आयोजन केँ भव्य सँ भव्यतम् बनेबाक बात सेहो कहलनि।
अन्त मे अध्यक्षीय संबोधन दैत डा. महेन्द्र नारायण राम बड़ा प्रसन्नचित्त सँ विराटनगर केर समस्त मैथिलीभाषाभाषीक एकजूटता आ सब समुदाय बीच आपसी सहकार्यक संस्कृति केर भरपूर प्रशंसा करैत सब गोटा केँ अग्रिम बधाई आ धन्यवाद ज्ञापन कयलनि। सब कियो अपन-अपन हिस्साक सर्वोत्तम योगदान देबाक सुनिश्चित कयला उत्तर ई आयोजन नव रेकर्ड बनायत ताहि लेल स्वयं आश्वस्त रहबाक भाव सेहो ओ व्यक्ति कयलनि।
कार्यक्रमक विशिष्ट अतिथि राजविराज सँ आयल दहेज मुक्त मिथिलाक संस्थापक अध्यक्ष सम्पूर्ण नेपाल आ भारत केर मैथिल समुदाय लेल ई गर्वक अवसर होयत, सब कियो दिल खोलिकय सहयोग करता आ बजट कोनो चुनौती नहि रहि जायत ओ वचन देलनि। मैथिल कारपोरेट केर मालिक आ पैघ-पैघ संस्थान सब चलौनिहार मैथिल पूँजीपति पर सेहो ई जिम्मेदारी रहतनि जे अपन-अपन विज्ञापन मैथिली-मिथिला लेल दैत एहेन कार्यक्रम केँ चुटकी मे पूरा कय सकैत छथि। ओ सब सँ अपील करैत स्वयं द्वारा सेहो उल्लेख्य सहयोग प्रदान करबाक वचनबद्धता प्रकट कयलीह।
आजुक एहि बैसार मे ‘दहेज मुक्त मिथिला’ संगठनक शाखा विस्तार विषय पर सेहो संछिप्त चर्चा भेल। विराटनगर मे शाखा लेल भास्कर चौधरी केँ अध्यक्ष पद लेल मनोनीत आ नियुक्ति देल गेल। संगहि संस्था द्वारा अन्तर्राष्ट्रीय संयोजक प्रवीण नारायण चौधरी तथा संस्थापक अध्यक्ष करुणा झा केँ आजीवन संरक्षक केर पद पर विशेष सदस्यता सेहो प्रदान कयल गेल। विराटनगर मे ९ सदस्यीय कार्यकारिणीक गठन कयल गेल जेकर बैसार आगामी दिन मे कयल जायत।


text:
आध्यात्मिक चिन्तन
– प्रवीण नारायण चौधरी
सत्संग कि?
संसार मे सभ वस्तु, भावना आ अस्तित्व केर अपन-अपन महत्त्व छैक – जेकर अनुभूति हम-अहाँ विभिन्न रूपमे करैत आबि रहल छी। अनेको विद्वान् आध्यात्मिक, सांसारिक आ आधिदैविक विषय मे अपन-अपन तरहें अनेको बात लिखने छथि। हुनक ओ लिखल अनुभव आ शास्त्र-पुराणकेर मत आदि सभ हमरा लोकनि लेल एक संस्कार केर उत्पत्ति करैत अछि।
अपन जीवन केँ एक निश्चित अनुशासन मे राखि चलायब धर्मक पालन करब भेल। धर्म केर अनेक प्रकारक अर्थ बेर-बेर सुनय-बुझय लेल भेटैत अछि। मुदा मानव हेतु अपन जीवन केँ सुचारू ढंग सऽ निर्वाह लेल जे रास्ता केर अपनायब थीक वैह धर्म थीक। एहि मे अनिवार्य रूप सऽ करयवला नित्यकर्म हो, भोजन-भ्रमण (आहार-विहार), चिन्तन-मनन, कर्म-कर्तब्य, शयन-विश्राम, आदि आवश्यक मानवीय कर्म हेतु एक अनुशासन केर निर्धारण हर व्यक्ति आ हर समुदाय मे विशेष ढंग सऽ कैल जाइत अछि। एहि तरहें प्रत्येक मनुष्य केँ अपन निज-धर्म निर्वाह करबाक मौलिक अधिकार अछि। बेशक! एहि तरहें किछु धर्म-विशेष जेना हिन्दू, इस्लाम, क्रिश्चयन, बौध, जैन, सिख, आदि अनेको धर्म (पंथ)क अपन विशेष परिभाषा जीवन चलेबाक लेल छैक।
हिन्दू धर्म केर उपासक केँ जीवन में उपासना – अर्थात् जीवन केर किछु पल अवश्य एहि पृथ्वी समेत अनेको जीवमंडल केर रचयिता ईश्वर केर आराधनाक संग बितायब – एकर पालन करब आर एकर सार्थकता पर प्रकाश देल गेल छैक। उपासक अपना ढंग सऽ ईश्वर केर संग वास करय लेल प्रेरित रहैत छथि। यथाशक्ति तथाभक्ति! एहि कथनी केँ पूरा करय मे केओ कोनो तरहक कमी नहि रखैत छथि। सभक अपन क्षमता अनुरूप मानसिक अवस्था विकास करबाक प्रबल इच्छा रहैत छैक। तीर्थवास सेहो एहि उपासना केर एक सुन्दर स्वरूप थीक। संयोगवश तीर्थमें केवल उपासक केर सत्संग भेटब एक विलक्षण अनुभूति केर सृजन करैत अछि। नहि जानि कोन रूपमे नारायण संग हेता, कखन कोना साक्षात्कार होयत – एहि संज्ञान संग हम सभ एक-दोसर उपासक मे एतेक रमैत छी जे प्रेम आ स्नेह केर असल दर्शन तुरन्त होवय लगैत अछि।
तीर्थवास केर क्रम मे श्रावण मास आ शिवमठ पर सभक सामूहिक जुटान – शिवलिङ्ग पर जलाभिषेक करब – वेदपाठ – स्तुतिगायन – भजन-कीर्तन – नचारी – नाच-गाना – झूँडक झूँड भक्त केर आन-जान – इत्यादि एक विशेष दृश्य देखबैत अछि जे कखनहु हृदय केँ द्रवित करैत अछि।
रहस्य कि – एतेक ज्ञान हमरा नहि अछि… लेकिन सुनौती अनेक बात सुनैत छी… श्रावण मास शिवजी पर हलाहल विष केर असर होइत अछि जेकरा शमन करय लेल विष्णु भगवान् केर आदेश पर मानव प्रजाति देवनदी गंगाजी सऽ गंगाजल खजाना भरि काँवर सहित पैदल शिव-मन्दिर जा ओहिठाम शिवलिङ्गपर जल-सिंचन करैत अछि जाहि सँ बाबा काफी प्रसन्न होइत छथि आ उपासक केर विभिन्न मनकामना पूरा करैत छथि। मनोकामना भौतिक प्राप्ति हो वा आध्यात्मिक प्राप्ति लेल हो – या बिना कोनो कामना केर भगवद् आराधना कियैक नहि हो…. सब प्रसन्न चित्त शिवजी केर पूजा-अर्चना मे लगैत अछि।
जीवनक असलियत कि?
एहि प्रश्न केर शीघ्रातिशीघ्र ज्ञान भेटत, तीर्थक तुरन्त फल प्रकट होइछ। सत्संग केर प्राप्ति करब सब सँ बेसी पैघ फल केर प्राप्ति होइछ। विश्व मे मानव रूप अपन कर्तव्य प्रति सचेत होयब तेसर प्राप्ति होइछ। प्राप्तिक सीमा नहि!! बस, जीवन धन जतेक कमाओ ततेक सन्तुष्टि बनैत छैक।
हरि: हर:!!


text:
इ प्रतिकूल परिस्थिति मे शानदार प्रदर्शन करबा लेल देल जाए वाला तमगा अछि। इ पुरस्कार अछि सफलता क लेल अटूट निष्ठा आ अनथक परिश्रम क। उतार-चढ़ाव स भरल एक साल, जे पश्चिम क विकसित अर्थव्यवस्था क नींव हिलेबाक गवाह बनल, ओ एहन कंपनी आ व्यक्ति कए परखबा क अवसर सेहो देलक, जे तमाम झंझावात कए पछाडि़ कए अपन जीत क झंडा बुलंद करबा मे कामयाब रहलथि। ओ नेतृत्व क पारंपरिक तरीका मे अपन भरोस कायम रखला आ हुनका शानदार नतीजा क तौर पर एकर इनाम सेहो भेटल।
ईटी अवॉर्ड्स फॉर कॉरपोरेट एक्सीलेंस 2009 क लेल बिहार क अर्थव्यवस्था कए एक बेर फेर स पटरी पर अनबा लेल राज्य क मुख्यमंत्री नीतीश कुमार कए साल क सर्वश्रेष्ठ बिजनेस सुधारक आ राष्ट्रीय ग्रामीण रोजगार गारंटी योजना (नरेगा) क अवधारणा देनिहार जीन ड्रेज कए साल क बेहतरीन पॉलिसी चेंज एजेंट घोषित कैल गेल अछि। महिन्द्रा एंड महिन्द्रा के चेयरमैन केशुब महिन्द्रा कए दशकों तक कैल गेल भारतीय उद्योग जगत क सेवा क लेल लाइफटाइम एचीवमेंट अवॉर्ड्स स नवाजल गेल।
एहि स पूर्व कॉरपोरेट एक्सीलेंस क लेल इकनॉमिक टाइम्स अवॉर्ड्स 2009 क फैसला करबा लेल जूरी 20 मुंबई मे कठोर आ गंभीर चर्चा क बाद कहल गेल जे महिन्द्रा एंड महिन्द्रा क वाइस चेयरमैन आनंद महिन्द्रा एहि साल क बिजनेस लीडर छथि। ब्रिटानिया इंडस्ट्रीज क मैनेजिंग डायरेक्टर विनीता बाली बिजनेसवुमेन चुनल गेलथि। जीवीके ग्रुप क कंपनीक मालिक जीवीके रेड्डी कए आंत्रप्रेन्योर ऑफ द ईयर चुनल गेल, आइडिया सेल्युलर साल की बेहतरीन उभरैत कंपनी बनल। मैनेजमेंट गुरु आओर चिंतक राम चरण साल क ग्लोबल इंडियन बनलाह। एकर अलावा टाटा एनर्जी रिसर्च इंस्टीट्यूट (टेरी) क कॉरपोरेट सामाजिक जिम्मेदारी (सीएसआर) क लेल पुरस्कार देल गेल, हीरो होंडा कए साल क सर्वश्रेष्ठ कंपनी कहल गेल।
जूरी महसूस केलक जे एहि साल क पुरस्कार ओहन लोक आ कंपनी कए देल जाए जेे तमाम मुश्किल परिस्थिति आ अनिश्चितता क बीच सफलता क राह बनेलथि। आनंद महिन्द्रा सत्यम कम्प्यूटर कए कीनि कए एकटा पैघ जोखिम लेलथि आ संग ही तमाम स्थानीय आ बहुराष्ट्रीय खिलाड़ी कए पछाडि़ कए एमएंडएम कए ट्रैक्टर आ यूटिलिटी व्हीकल क क्षेत्र मे बाजार क अगुवा कंपनी बनलथि।


text:
धन धन राज अयोध्या धन्य राजा दशरथ रे लीरिक्स धन धन राज अयोध्या धन्य राजा दशरथ रे,धन रे कौशल्या के भाग कि राम जनम लेल रे, देखथि पण्डित पुरोहित पोथी कर लेने रे,ललना रे बालक होयत सगेआन वनहि सिधारत रे, से सुनि रानी विकल भेली राजा मुरक्षित भेल रे,ललना रे राम जनम लेल जौं वन […]
Tag: मैथिली मूड़न गीत
जाहि दिन आहे बाबू तोरो जनम भेल
जाहि दिन आहे बाबू तोरो जनम भेल लीरिक्स जाहि दिन आहे बाबू तोरो जनम भेल,अन्न पानि किछू ने सोहाय हे, सेहो बाबू चलला गौरी विआहन,दुधबाक दाम दहू ने चुकाय हे, दूधक दाम अम्मा सैधियो ने सकै छ,पोसाइक दाम दै देब हे, जाबत जीबऽ अम्मा सैधियो ने सकै छ,धनी हेती नौरी तोहार हे, नित दिन आहे […]
मूड़न गीत (सम्पूर्ण विधि गीत)
गोसाउनि नोतक गीत :- बट्टा भरि चानन रगड़ल पाने पत्र लिखल हे,ताहि पान नोतब गोसाउनि जे नित पूजि थिकि हे, बट्टा भरि चानन रगड़ल पाने पत्र लिखल हे,ताहि पान नोतब पितर लोक जे निज आशिष देथि हे, बट्टा भरि चानन रगड़ल पाने पत्र लिखल हे,ताहि पान नोतब कुटुम्ब लोक जाहि सँऽ सोहावन लागू हे, बट्टा […]
सबहक सुधि आहाँ लै छी हे अम्बे
सबहक सुधि आहाँ लै छी हे अम्बे लीरिक्स सबहक सुधि आहाँ लै छी हे अम्बे, हमरा कियै बिसरै छी हे,सबहक सुधि आहाँ लै छी हे अम्बे, हमरा कियै बिसरै छी हे,हमरा कियै बिसरै छी हे मैया,हमरा कियै बिसरै छी हे,सबहक सुधि आहाँ लै छी हे अम्बे, हमरा कियै बिसरै छी हे….. आनि गंगाजल पिड़िया निपै […]
बाप तोहर अलबेला रौ बौआ – मूड़न गीत
बाप तोहर अलबेला रौ बौआ लिरिक्स बाप तोहर अलबेला रौ बौआ, सब धन देतौ लुटाय रे,बाप तोहर अलबेला रौ बौआ, सब धन देतौ लुटाय रे,सब धन देतौ लुटाय रे बौआ, सब धन देतौ लुटाय रे,सब धन देतौ लुटाय रे बौआ, सब धन देतौ लुटाय रे,बाप तोहर अलबेला रौ बौआ, सब धन देतौ लुटाय रे,बाप तोहर […]


text:
दरभंगा। करीब चारि दशक बाद एक बेर फेर दरभंगा हवाईअड्डा पर स निजी यात्री विमान उड़ान भरत। दरभंगाक महाराजक कृपा स बनल एहि हवाई पट्टी स आब आम लोक सेहो 14 तारीख स उड़ान भरि सकताह।
दरभंगा स हवाई यात्रा क सपना 14 सितंबर स मूर्तरूप ल लेत। दरभंगा स पटना क बीच डीटीडीएस ट्रैवेल एण्ड टूर प्लानर कंपनी एकरा लेल अपन तैयारी पूरा करि लेलक अछि। एहि महीनाक 14, 18, 23, 25 आ 28 तारीख कए दरभंगा हवाई अड्डा स अपराह्न 12.45 बजे विमान उड़ान भरत। 45 मिनट बाद 1.30 बजे इ जहाज पटना पहुंचत। पटना स सांझखन 4 बजे इ रांची क लेल प्रस्थान करत। एहि संबंध मे कंपनी क बिजनेस डेवलपमेंट आफिसर चंदन मांझी कहला जे फिलहाल दरभंगा स पटना क बीच हवाई यात्रा क लेल प्रति यात्री 3481 टका भाड़ा राखल गेल अछि। हालांकि भविष्य में एहि मे कमी हेबाक संभावना अछि।
दरभंगा-पटना क बीच ट्रायल क तौर पर एखन सप्ताह मे दू दिन विमान उड़ान भरत। पटना स दरभंगा क लेल जहाज अपराह्न 11.30 बजे उडि़कए 12.15 बजे दरभंगा मे लैंड करत। 30 मिनट बाद इ पटना क लेल प्रस्थान करत। पटना स सांझखन 4 बजे रांची क लेल विमान उड़ेत। दरभंगा क संग ही पूर्णिया आ गया क लेल सेहो तिथि निर्धारित करि देल गेल अछि। एहि महीनाक 16, 21 आ 30 तारीख कए पटना स अपराह्न 11.30 बजे उड़ान भरकए इ जहाज अपराह्न एक बजे पूर्णिया पहुंचत। फेर पूर्णिया स 1.30 बजे चलिकए इ वापस तीन बजे पटना लौटत। एहि ठामक लेल 4817 टका प्रति यात्री भाड़ा तय कैल गेल अछि। पटना-गया क बीच हवाई यात्रा करबा लेल मात्र 2290 टका प्रति यात्री कंपनी कए बतौर भाड़ा देबाक अछि। पटना स गया क लेल एहि माहक 14, 16, 18, 21, 23, 25, 28 आ 30 कए विमान उड़ान भरत।
निर्धारित तिथि कए प्रात: 7.15 बजे रांची स इ विमान उड़ान भरत जे 8.50 पूर्वाह्न मे पटना पहुंचत। पटना स इ जहाज 9.25 पूर्वाह्न मे गया क लेल प्रस्थान करत। गया 10 बजे पहुंचत। 20 मिनट बाद 10.20 बजे वापस पटना क लेल चलत। 10.55 बजे इ पटना मे लैंड करत। रांची क लेल सांझखन 4 बजे उडि़कए इ 5.35 अपराह्न मे रांची पहुंचत। मांझी कहलथि जे पटना स रांची क बीच क भाड़ा कम राखल गेल अछि। 5454 टका क जगह आब मात्र 4794 टका भाड़ा लेल जा रहल अछि। मांझी कहब अछि जे यात्री क मांग कए देखला पर विमान सेवा कए प्रतिदिन आ थ्री सीटर क जगह पर नाइन सीटर एयर टैक्सी क परिचालन करबाक सेहो योजना अछि। दरभंगा स रांची क लेले डायरेक्ट टिकट भेटबाक प्रश्न पर ओ कहलथि जे अगर दूटा लोक सीधा रांची क लेल टिकट लेत त ओकरा इ सुविधा देल जाइत। फेयर मे लाभ भेटबाक बाबत ओ कहलथि जे एकरा लेल योजना बनाउल जा रहल अछि। दोसर दिस इंटरनेट क माध्यम स टिकट क बुकिंग सेहो शुरू भ गेल अछि।


text:
दिवस विशेष सम्पादकीय
हे सिया! बस तोहर कृपा बनल रहय!!
दहेज मुक्त मिथिला ९म वार्षिकी पर विशेष
जगज्जननी जगदम्बा मिथिला पर कृपा केलनि जे एहि ठाम पृथ्वी माताक कोखि सँ अवतार लय हम समस्त मिथिलावासी सहित मानव जगत केँ आफद-विपत्ति सँ मुक्त करौलनि।
दहेज प्रथा आइ जाहि विकरालताक दर्शन करा रहल अछि, कतेको धियाक भ्रूण हत्या समान जघन्य पाप तक करय सँ लोक नहि डेराइत अछि। ओना देखला सँ ई सामान्य बात बुझाइत छैक, लेकिन कन्या भ्रूण हत्या कतेक पैघ जघन्य अपराध छियैक से एना बुझल जा सकैत छैक –
*कुमारि ब्राह्मण खुएबाक परम्परा अछि अपन मिथिला मे, लेकिन जन्म सँ पहिनहि जे व्यक्ति, समुदाय, समाज वा क्षेत्रक लोक कन्या भ्रूण हत्या करय – ओकरा कोन नैतिकताक आधार पर कुमारि पूजा करबाक अधिकार रहतैक?
*जानकी जी अपन अवतारी नारी हेबाक बात त अनेकों लीला सँ सिद्ध कयलीह, परञ्च राजा जनक द्वारा कयल गेल हलेष्टि यज्ञ सँ प्राप्त ओहो त एकटा बेटिये रहथि। ताहि बेटी पर हम सब जुर्म करैत छी से कतेक उचित?
*कन्यादान केँ शास्त्र मे महान दान कहल गेल अछि। ई मोक्षदायिनी दान कहाइत अछि। जाहि माता-पिता केँ कन्यादान करबाक अवसर भेटि गेल ओ बुझू तैर गेल। तखनहुँ ई जघन्य जीव हत्याक पाप लोक अपन सिरे लैत अछि, आर से सिर्फ दहेजक मांग, आडम्बरी खर्चाक भार आ बेटी दोसर घर चलि जायत – किछु एहि तरहक क्षुद्र सोच राखिकय। ई मानवता कोना?
ई त मात्र किछुए गोट सवाल राखल, बहुत रास सवाल अछि आर बहुत प्रकारक घमर्थन सेहो अछि। कियो पक्ष, कियो विपक्ष, कियो पैतृक सम्पत्ति मे हिस्सा, कियो शिक्षा-रोजगार सँ बेटी केँ सम्पन्न बनेबाक बात, आदि-इत्यादि कय रंगक बहस-विमर्श एहि विषय पर चलिते रहैत अछि। मुदा सिर्फ स्वेच्छाचारिताक धर्म निभबैत सब सन्तान प्रति एक रंग सोच राखि अपन मर्यादित व्यवहार टा लोक करैत चलय, संसार सच मे सुन्दर बनल रहतैक। दहेज मुक्त मिथिला बनल रहतैक। पापमय संसार मे प्रवेश कय केँ पमरिया बनले सँ केकरो कि भेटि गेलैक अथवा कि भेटि जेतैक?
बस जगज्जननी जानकी केँ स्मरण करैत आइ ९म वार्षिकी पर हम सब अपना टा केँ स्वच्छ, निष्पाप, कर्मठ आ समत्व सिनेह सब सन्तान लेल राखि अपन मानव जीवन केँ पार लगायब, एतबे टा संकल्प ली। जानकीक कृपा सब पर बनल रहय।
हरिः हरः!!


text:
गोपालगंज। 09 फरवरी। बिहार मे पूर्ण शराबबंदी अछि आओर ऐहिकेँ जारी पुलिस जिलाक कैको इलाका सँ जब्त शराब केँ नष्ट केना अछि। एहि कड़ी मे कुचायकोट पुलिस जब्त कायल गेल शराबक हजारो बोतल केँ थाना परिसर केँ बगल मे विशाल गड्ढा बना दफन क' देलक।
सदर एसडीएम शैलेश कुमार दास कहलनि कि डीएम केँ आदेश पर पूरा जिला मे जब्त कायल गेल शराब केँ नष्ट करबाक प्रक्रिया चलाओल जे रहल अछि। एहि मुहिमक तहत उत्पाद विभाग केँ अधिकारी आओर सदर एसडीपीओ केर नेतृत्व मे जब्त कायल गेल शराब केँ नष्ट कायल गेल।
कुचायकोट पुलिस द्वारा कुल 52 मामला मे जब्त करीब 36 हजार लीटर शराब केँ गड्ढा मे दफ़नाओल गेल। अपने क' बता दी कि एहिसँ पहिनो उत्पाद विभाग बुलडोजर सँ दाबीकेँ लाखो लीटर शराब नष्ट केना छल।


text:
कानपुर, उत्तरप्रदेश। दिसम्बर १४, २०१५. मैथिली जिन्दाबाद!!
कानपुर नगरक मैथिल समाज मे उत्साह चरम पर अछि कियैक तँ मिथिला महोत्सव केर चारिम बेरुक आयोजन काल्हि मंगल दिन आयोजित कैल जायत। एहि महोत्सव मे सब कियो एकजुटता सँ सहभागी बनैत – हर उम्र, हर जाति व धर्मक लोक एकठाम आबिकय अपन अस्मिता, भाषा व पहिचान आदिकेँ संरक्षित – संवर्धित रखबाक लेल मंथन करत।
एहि कार्यक्रमक मुख्य अतिथि नगर विकास मंत्री – उत्तरप्रदेश माननीय आजम खान बनताह। कार्यक्रमक आकर्षण मे मैथिली, हिन्दी, भोजपुरी आदि सब भाषाक प्रसिद्ध कवि लोकनि द्वारा कवि-गोष्ठीक संग सांस्कृतिक संध्याक आयोजन सेहो रहत। एहि कार्यक्रम मे मिडिया सहयोगीक रूप मे ‘हिन्दुस्तान’ केर उपस्थिति सेहो आकर्षणक केन्द्र होयत।
मिथिलांचल महासभाक बैनर मे आयोजित मैथिल समागम केर तैयारी लगभग पूरा कय लेल गेल अछि। मोतीझील स्थित लाजपत भवन मे भोरे सँ धूमधाम रहत। शुरुआत निःशुल्क स्वास्थ्य शिविर सँ होयत। फेर समाजक हर वर्ग केर विकास कार्य पर मंथन – विमर्श होयत। एहि कार्यक्रम मे आप विधायक संजीव झा केर सेहो विशिष्ट अतिथिक तौर पर सहभागिता रहत। विदित हो जे एहि संस्थाक आजीवन संरक्षक कानपुर सांसद व भाजपाक वरिष्ठ नेता डा. मुरली मनोहर जोशी छथि।
अध्यक्ष अमित झा कहलनि जे कार्यक्रमक उद्देश्य अपन भाषा, संस्कृतिक संरक्षणक संग समाजक एकजुटता आर विकास लेल सब स्तर पर प्रयास करब अछि। एहि शहर मे मैथिल जनमानसक संख्या करीबन डेढ लाख अछि। समाजक सेवा लेल कोन तरहें कार्य कैल जाय ताहि लेल रणनीति सेहो बनायल जायत।
एहि कार्यक्रम केँ अपूर्व सफलताक लेल संस्थापक आर. एन. मिश्रा व संयोजक अनिल झा सहित संस्थाक अधिकारी राजकुमार मिश्र, देवेंद्र झा, नित्यानंद झा, अमर कांत चौधरी व अन्य केर देखरेख मे सब कार्य निष्पादित कैल जा रहल अछि।


text:
पटना। 16 अक्टूबर। [प्रणव कुमार चौधरी] बिहार विद्यालय परीक्षा समिति 2017-18 के लेल परीक्षा कैलेंडर जारी क' देना अछि। बरख 2018 म' नवा सत्र शुरू होमै स' पहिने इंटर आओर मैट्रिक केर परीक्षा ल' लेल जायत। इंटर परीक्षा 7 स' 19 फरवरी धरी, जखनकि मैट्रिक परीक्षा 21 स' 28 फरवरी धरी लेल जायत। बिहार विद्यालय परीक्षा समिति केर अध्यक्ष आनंद किशोर कहलनि कि चूंकि 2018 म' 2 मार्च क' होली अछि, एहिलेल एहि सँ पहिने ई दुनू परीक्षा ल' लेल जायत।
बिहार विद्यालय परीक्षा द्वारा इंटर आओर मैट्रिक परीक्षा के लेल फाॅर्म भरबाक तिथिक सेहो घोषित क' देना अछि। इंटर परीक्षा लेल फाॅर्म बिना विलंब दंड के 3 स' 20 नवम्बर तक आओर विलंब दंड के संग 21 स' 28 नवम्बर तक भरल जायत। ओतहि मैट्रिक के परीक्षा लेल फॉर्म 29 दिसंबर, 2017 स' आठ जनवरी, 2018 तक भरल जायत। जखनकि 9 स' 12 जनवरी धरी विलंब दंड केर संग फाॅर्म भरल जायत। रजिस्ट्रेशन केर तिथि एखन नहि घोषित कायल गेल अछि।


text:
सोमवार, 14 जुलाई 2008
आब यह सब ने हेत
पिछला शुक्रवार के गप छी। दरभंगा लग एकटा गाम में विवाह छल। बड दिब, विवाहक सबटा तैयारी पूरा क लेल गेल। बरियाती आबी गेल। मुदा विवाह भेल केकरो आरो स। दरआसल जै लरका स विवाह होइतई ओ तते नै दारू पी लेने रहथिन जे विवाहक मंडप पर सबटा सुधि-बुधि बिसरी गेलखिन। विवाह करबा स सेहो मना क देलखिन। कतबो लोक मनबैत रहि गेलैन, नै मनल्खिन। अंत में बरक बाप स कनियागत दहेजक पैसा घुरब कहलखिन त ओहो ओई स इंकार क देलखिन। मामला के गरमैत देखि गामक लोक सब मुखिया आ सरपंच साहेब के बजोलन्हि। बाद मे येह फ़ैसला कायल गेल जे लरका के छोटका भाई स विवाह करा देल जय आ सेह भेबो कायल। छोटका भाई स विवाह भ गेला के बाद बरको के भक खुजलैन त ओ विवाहक लेल इक्च्छा जतोलन्हि आ जबरदस्ती कर लगलाह । फेर की छल, खिसिएल ग्रामीन सब हुनका मारी के सकचुन्ना उरा देलक। कहक गप ई जे अपन मिथिला जे कहियो संस्कार केर लेल जानल जैत छल तकर हाल आई ई भ गेल अई । आख़िर एकरा लेल जिम्मेदार के। एहन कोनो एके बेर नै भेल अई, अई स पहिनहियो कए बेर भ चुकल अई। जन अपन संस्कार आ पहचान कए जिंदा चाहैत छी त एखनो समय अई, जागू।
प्रस्तुतकर्ता रौशन कुमार झा पर 9:55 am 7 टिप्पणियां:
सदस्यता लें संदेश (Atom)


text:
सुदूरपश्चिममे २० जे संक्रमिट ठप्लै
पहुरा समाचारदाता
धनगढी, १९ सावन । सुदूरपश्चिम प्रदेशमे सोम्मारके रोज ठप २० जनहनमे कोरोना पुष्टि हुइल बा । सेती प्रादेशिक अस्पतालके प्रयोगशालामे कैगिल परिक्षणमे २० जनहनमे कोरोना पुष्टि हुइल हो ।
कोरोना पुष्टि हुइलमे कैलालीके गोदावरी–११ मे तीन महिला, ६ पुरुष, अछाम साँफेबगरमे दुई महिला, २ पुरुष, कञ्चनपुर कृष्णपुर–२ मे एक महिला एक पुरष, कञ्चनपुर भीमदत्त नगरपालिकाके तीन पुरुष, कञ्चनपुर बेदकोटके दुई पुरुषमे कोरोना पुष्टि हुइल सेती प्रादेशिक अस्पतालके सूचना अधिकारी दिलिपकुमार श्रेष्ठ बटैलै ।
पछिल्का २४ घण्टामे १ सय ६२ जानेक पिसिर आर जाँच करल रहे । अब्बेसम १७ हजार ६ सय ९६ जानेक पिसिर आर जाँच करल १६ हजार २ सय ३५ जानेक निगेटिभ ओ १४ सय ६१ जानेक पोजेटिभ रिपोर्ट आइल सूचना अधिकारी श्रेष्ठ बटैलै ।